text:
Mafunso Ochokera kwa Owerenga
Mtumwi Paulo analemba kuti Yehova “sadzalola kuti muyesedwe kufika pamene simungapirire.” (1 Akor. 10:13) Kodi zimenezi zikutanthauza kuti Yehova amayamba waganizira kaye zimene tingapirire ndiyeno n’kusankha mayesero oti tikumane nawo?
Yehova atati azichita zimenezi pangakhale mafunso ambiri. Taganizirani chitsanzo ichi: M’bale wina mwana wake atadzipha, anadzifunsa kuti: ‘Kodi Yehova anaganizira bwinobwino nkhaniyi n’kutsimikizira kuti ine ndi mkazi wanga tikhoza kupirira ngati mwana wathu atadzipha? Kodi izi zachitikadi chifukwa choti Yehova ankadziwa kuti tipirira?’ Kodi n’zoonadi kuti Yehova amakonzeratu zimene zidzachitike pa moyo wathu?
Titaganizira bwinobwino mawu a Paulo a pa 1 Akorinto 10:13, taona kuti si zoona kuti Yehova amayamba waganizira kaye zimene tingapirire ndiyeno n’kusankha mayesero oti tikumane nawo. Tikutero pa zifukwa 4.
Choyamba, Yehova anatipatsa ufulu wosankha zochita. Iye amafuna kuti tizisankha tokha zimene tikufuna kuchita pa moyo wathu. (Deut. 30:19, 20; Yos. 24:15) Ngati tasankha zoyenera, Yehova amatitsogolera. (Miy. 16:9) Koma tikasankha zolakwika zotsatira zake sizikhala zabwino. (Agal. 6:7) Choncho Yehova akanakhala kuti amasankha mayesero oti tikumane nawo, ndiye kuti akanatiphera ufulu wathu wosankhawo.
Chachiwiri, Yehova satiteteza ku ‘zinthu zosayembekezereka zimene zimagwera anthu onse.’ (Mlal. 9:11) Nthawi zina tikhoza kukumana ndi ngozi yoopsa chifukwa choti ngoziyo yachitika pa nthawi imene ifeyo tinali pamalowo. Yesu anafotokoza kuti Mulungu si amene anachititsa kuti nsanja igwere anthu 18 n’kuwapha. (Luka 13:1-5) Choncho n’zosamveka kunena kuti pa zinthu ngati zimenezi Mulungu amakonzeratu amene ayenera kufa ndi amene ayenera kupulumuka.
Chachitatu, munthu aliyense amafunika kusonyeza kuti ndi wokhulupirika kwa Yehova. Paja Satana amanena kuti anthufe sitingakhalebe okhulupirika ngati titakumana ndi mavuto. (Yobu 1:9-11; 2:4; Chiv. 12:10) Ndiyeno Yehova akanakhala kuti amatiteteza kuti tisakumane ndi mavuto ena poona kuti sitingapirire, kodi zimene Satana amanenazi sizikanakhala ngati zoona?
Chachinayi, Yehova sasankha kuoneratu chilichonse chimene chingachitike pa moyo wathu. Kuti Yehova asankhe mayesero amene tingakumane nawo angafunike kudziwa chilichonse chimene chingachitike pa moyo wathu. Koma Baibulo limasonyeza kuti Yehova sachita zimenezi. N’zoona kuti Yehova angathe kudziwa zam’tsogolo. (Yes. 46:10) Koma Malemba amasonyeza kuti iye amachita kusankha zoti adziwiretu. (Gen. 18:20, 21; 22:12) Choncho amagwiritsa ntchito bwino mphamvu zake zodziwiratu zinthu, popanda kusokoneza ufulu wathu wosankha zochita. Kunena zoona Yehova ndi wachikondi komanso wachilungamo ndipo amalemekeza ufulu wathu.—Deut. 32:4; 2 Akor. 3:17.
Ndiyeno kodi mawu a Paulo akuti Mulungu “sadzalola kuti muyesedwe kufika pamene simungapirire” amatanthauza chiyani? Palembali Paulo ankafotokoza zimene Yehova amachita tikakumana ndi mayesero osati tisanakumane nawo. Mawu akewa amatitsimikizira kuti kaya tikumane ndi mavuto otani, Yehova adzatithandiza ngati timamudalira. (Sal. 55:22) Tiyeni tikambirane zifukwa ziwiri zimene zinachititsa Paulo kunena mawuwa.
Choyamba, mayesero amene timakumana nawo ndi amenenso “amagwera anthu ena.” Amakhala oti tikhoza kuwapirira ndithu ngati titadalira Mulungu. (1 Pet. 5:8, 9) Ponena mawu a pa 1 Akorinto 10:13, Paulo ankafotokoza za mayesero amene Aisiraeli anakumana nawo m’chipululu. (1 Akor. 10:6-11) Mayesero onsewo anali oti Aisiraeli akanatha kuwapirira. Koma Paulo ananena ka 4 konse kuti “ena mwa iwo” sanamvere Mulungu. N’zomvetsa chisoni kuti Aisiraeli ena anagonja n’kuyamba kuchita zoipa chifukwa choti sankadalira Mulungu.
Chachiwiri, “Mulungu ndi wokhulupirika.” Tikaganizira mmene Yehova ankachitira zinthu ndi anthu ake, zimasonyeza kuti iye amathandiza mokhulupirika “anthu amene amam’konda ndi kusunga malamulo ake.” (Deut. 7:9) Baibulo limasonyezanso kuti nthawi zonse Mulungu amakwaniritsa malonjezo ake. (Yos. 23:14) Chifukwa cha zimenezi, anthu amene amamukonda komanso kumumvera angakhale ndi chikhulupiriro choti iye (1) sadzalola kuti mayesero amene akukumana nawo akule mpaka kufika poti sangathe kuwapirira komanso (2) “adzapereka njira yopulumukira.”
Koma kodi Yehova amapereka bwanji njira yopulumukira, anthu amene amamudalira akakumana ndi mayesero? Nthawi zina amachotsa mayeserowo. Koma nthawi zambiri Yehova amangotithandiza kuti tithe kupirira vuto lathulo. Musaiwale mawu a Paulo akuti, “iye adzapereka njira yopulumukira kuti muthe kuwapirira.” Tiyeni tikambirane zinthu zina zimene amachita.
Iye “amatitonthoza m’masautso athu onse.” (2 Akor. 1:3, 4) Yehova angatithandize kuti mtima wathu ukhale m’malo komanso kuti maganizo athu asasokonezeke. Angachite zimenezi pogwiritsa ntchito Mawu ake, mzimu wake komanso chakudya chauzimu chomwe timalandira kwa kapolo wokhulupirika.—Mat. 24:45; Yoh. 14:16; Aroma 15:4.
Angatitsogolere pogwiritsa ntchito mzimu woyera. (Yoh. 14:26) Tikakumana ndi mayesero, mzimu ungatithandize kuti tikumbukire mfundo komanso nkhani za m’Baibulo zomwe zingatithandize kuti tidziwe zoyenera kuchita.
Angatithandize pogwiritsa ntchito angelo ake.—Aheb. 1:14.
Angagwiritse ntchito Akhristu anzathu kuti atilimbikitse kapena kutithandiza.—Akol. 4:11.
Tikaganizira zimene takambiranazi, kodi tingati mawu a Paulo a pa 1 Akorinto 10:13 akutanthauza chiyani? Yehova sasankha mayesero oti tikumane nawo. Koma mayesero akafika tingakhale ndi chikhulupiriro chakuti, tikamudalira ndi mtima wonse, sadzalola kuti mayeserowo akule mpaka kufika poti sitingathe kuwapirira. Tizikhulupiriranso kuti nthawi zonse iye amapereka njira yopulumukira kuti tithe kupirira. Zimenezitu n’zolimbikitsa kwambiri.


c: text/html

text: 2 Chotero abale, pamene ndinafika kwa inu kudzalengeza za chinsinsi chopatulika+ cha Mulungu, sindinafike ndi malankhulidwe+ adzaoneni kapena ndi nzeru zodabwitsa.2 Pakuti ndinasankha kuti pamene ndili pakati panu ndisadziwe china chilichonse kupatulapo Yesu Khristu,+ amene anapachikidwa.3 Choncho ndinafika kwa inu ndili wofooka, ndipo ndinali kunjenjemera+ ndi mantha.4 Polankhula ndi polalikira, mawu anga sanali okopa, oonetsa nzeru, koma oonetsa mzimu ndi mphamvu,+5 kuti chikhulupiriro chanu chisazikike pa nzeru za anthu,+ koma pa mphamvu ya Mulungu.+6 Tsopano tikulankhula za nzeru kwa anthu okhwima mwauzimu,+ koma osati nzeru+ ya nthawi ino kapena ya olamulira a nthawi* ino+ amene adzawonongedwa.+7 Koma tikulankhula za nzeru ya Mulungu imene inaonekera m’chinsinsi chopatulika,+ nzeru yobisika. Mulungu anakonzeratu zochita zimenezi kusanakhale nthawi* zosiyanasiyana,+ kuti tikhale ndi ulemerero.8 Palibe wolamulira+ ndi mmodzi yemwe wa nthawi* ino amene anadziwa+ nzeru imeneyi, chifukwa ngati anali kuidziwa sakanapachika+ Ambuye waulemereroyo.9 Koma monga mmene Malemba amanenera: “Palibe munthu amene anaonapo kapena kumvapo kapenanso kuganizapo zimene Mulungu wakonzera omukonda.”+10 Pakuti mwa mzimu+ wake, Mulungu anaululira+ ifeyo zinthu zimenezi, chifukwa mzimu+ umafufuza zinthu zonse, ngakhale zinthu zozama+ za Mulungu.11 Kodi ndi munthu uti amene angadziwe za munthu kupatulapo mzimu+ umene uli mwa munthuyo? Momwemonso, palibe amene akudziwa zinthu za Mulungu, kupatulapo mzimu+ wa Mulungu.12 Tsopano sitinalandire mzimu+ wa dziko, koma mzimu+ wochokera kwa Mulungu, kuti tidziwe zinthu zimene Mulungu watipatsa mokoma mtima.+13 Timalankhulanso zinthu zimenezi, osati ndi mawu ophunzitsidwa ndi nzeru za anthu,+ koma ndi mawu amene mzimu+ watiphunzitsa, pamene tikuphatikiza zochitika zauzimu ndi mawu auzimu.+14 Koma munthu wokonda zinthu za m’dziko* salandira zinthu za mzimu wa Mulungu, chifukwa amaziona ngati zopusa ndipo sangathe kuzidziwa,+ chifukwa zimafuna kuzifufuza mwauzimu.15 Komano munthu wauzimu+ amafufuza zinthu zonse, koma iye safufuzidwa+ ndi munthu aliyense.16 Pakuti “ndani akudziwa maganizo a Yehova+ kuti amulangize?”+ Koma ifeyo tili ndi maganizo+ a Khristu.

robotstxt: allowed

filter: keep


text:
Zochitika Padzikoli
Israel
Lipoti la pa webusaiti ina linanena kuti “ana amene anabadwa ndi chilema chomwe madokotala akanatha kuchitulukira anawo asanabadwe,” sakuloledwanso kutengera kukhoti madokotalawo chifukwa cholola makolo awo kuwabereka m’malo mongochotsa mimbayo. Komabe makolo a anawo akhoza kupempha boma kuti liwapatse chipukutamisozi chowathandiza kusamalira ana awo kwa moyo wawo wonse.
Australia
Ku Australia, mabanja 8 pa 10 alionse anayamba kukhalira limodzi asanakwatirane.
Greece
Lipoti lina limene unduna wa zaumoyo wa ku Greece unatulutsa, linasonyeza kuti chiwerengero cha anthu amene anadzipha m’dzikolo chinawonjezeka ndi 40 peresenti kuyambira m’mwezi wa January mpaka May, 2011. Chiwerengero chimenechi n’chokwera poyerekezera ndi chiwerengero cha anthu omwe anadzipha m’miyezi yomweyi, chaka cha 2010. Chiwerengerochi chinakwera kwambiri panthawi imenenso m’dzikolo munali mavuto azachuma.
United States
Nthambi yaboma yosamalira zachilengedwe ku United States inanena kuti 40 peresenti ya chakudya cha m’dzikolo chimawonongeka. Mwachitsanzo 7 peresenti ya chakudya chimangosiyidwa m’munda osakololedwa, 17 peresenti ya chakudya cha m’malesitanti chimatsala komanso 25 peresenti ya chakudya m’mabanja ambiri chimatayidwa.
Madagascar
Chaposachedwapa, anthu apeza mtundu winawake wa tianamzikambe tating’ono kwambiri ku Madagascar. Tianamzikambeti timakhala tatitali mainchesi 1.1, moti timakwana pachikhadabo cha munthu. Anthu ena akuona kuti tianamzikambe timeneti tili m’gulu la nyama zimene zatsala pang’ono kutheratu.


text:
GAWO 3
Mfundo Zimene Anthu Amene Ali mu Ufumuwu Amatsatira
—Kufunafuna Chilungamo cha Mulungu
TAYEREKEZERANI kuti tsiku lina mukubayibitsa neba wanu yemwe wakhala akuona zimene banja lanu limachita ndipo naye akukubayibitsani kenako n’kukukodolani. Pamene mukuyamba kucheza naye, akukufunsani kuti: “Kodi n’chifukwa chiyani anthu inu mumachita zinthu mosiyana ndi anthu ena?” Ndiyeno mukumufunsa kuti, “Mukutanthauza chiyani?” Iye akunena kuti, “Ndikudziwa kuti ndinu a Mboni chifukwa mumasiyana ndi anthu amatchalitchi ena. Simumachita nawo zikondwerero zina, simumalowerera nawo ndale, simumamenya nawo nkhondo, simusuta fodya komanso nonse muli ndi makhalidwe abwino kwambiri. N’chifukwa chiyani anthu inu mumachita zinthu mosiyana ndi anthu ena?”
Inuyo mukudziwa kuti yankho lake n’lakuti: Tikulamuliridwa ndi Ufumu wa Mulungu ndipo Yesu, yemwe ndi Mfumu, akupitirizabe kutiyenga. Akutithandiza kuti tizitsatira chitsanzo chake n’cholinga choti tikhale ndi makhalidwe osiyana kwambiri ndi anthu a m’dziko loipali. M’chigawo chimenechi, tiona mmene Ufumu, womwe Mfumu yake ndi Mesiya, wakhala ukuyengera anthu a Mulungu mwauzimu komanso kuti akhale ndi makhalidwe abwino. Ukuwayenganso monga gulu n’cholinga choti anthu onse alemekeze Yehova.
M'CHIGAWO ICHI
MUTU 10
Mfumu Inayenga Anthu Ake Mwauzimu
Kodi Khirisimasi ndi mtanda zimafanana bwanji?
MUTU 11
Anawayenga Kuti Akhale Ndi Makhalidwe Abwino Potsanzira Mulungu Woyera
Zipinda za alonda komanso zipata za pakachisi amene Ezekieli anaona m’masomphenya zakhala ndi zothandiza kwambiri kwa anthu a Mulungu polambira kuyambira mu 1914.
MUTU 12
Gulu Limene Likutumikira “Mulungu Wamtendere”
Baibulo limasiyanitsa chisokonezo ndi mtendere osati ndi kuchita zinthu mwadongosolo mtendere. N’chifukwa chiyani? Kodi yankho la funso limeneli limathandiza bwanji Akhristu masiku ano?


text: 9 Zinthu zimenezi zitangotha, akalonga+ anabwera kwa ine n’kundiuza kuti: “Aisiraeli, ansembe ndiponso Alevi sanadzipatule+ kwa anthu a mitundu ina pa nkhani ya zinthu zonyansa+ za anthu a mitundu inawo. Anthu ake ndi Akanani,+ Ahiti,+ Aperezi,+ Ayebusi,+ Aamoni,+ Amowabu,+ Aiguputo+ ndi Aamori.+2 Iwo alola ena mwa ana aakazi a mitundu inayo kuti akhale akazi awo ndi akazi a ana awo aamuna,+ ndipo iwo omwe ndi mtundu wopatulika,+ asakanikirana+ ndi anthu a mitundu ina. Akalonga ndi atsogoleri ndiwo ali patsogolo+ pa kusakhulupirika kumeneku.”3 Nditangomva nkhani imeneyi, ndinang’amba zovala zanga+ n’kuyamba kuzula tsitsi la m’mutu mwanga+ ndi ndevu zanga, ndipo ndinakhala pansi ndili wokhumudwa ndi wachisoni kwambiri.+4 Iwo anayamba kusonkhana kwa ine, aliyense akunjenjemera+ chifukwa cha mawu a Mulungu wa Isiraeli otsutsa kusakhulupirika kwa anthu amene anabwerera kuchokera ku ukapolo. Pa nthawiyi n’kuti ine nditakhala pansi ndili wokhumudwa ndi wachisoni kwambiri, ndipo ndinakhala choncho mpaka nthawi yopereka nsembe yambewu yamadzulo.+5 Pa nthawi yopereka nsembe yambewu+ yamadzulo, pambuyo podzichepetsa mwanjira imeneyi, ndinaimirira, zovala zanga zitang’ambika, ndipo ndinagwada+ n’kutambasulira manja anga kwa Yehova Mulungu wanga.+6 Kenako ndinayamba kunena kuti:+ “Inu Mulungu wanga, ndikuchita manyazi+ kuti ndikweze nkhope yanga kwa inuyo Mulungu wanga, chifukwa zolakwa zathu+ zachuluka pamutu pathu ndipo machimo athu achuluka kwambiri mpaka kufika kumwamba.+7 Kuyambira masiku a makolo athu+ mpaka lero, takhala m’machimo aakulu kwambiri,+ ndipo chifukwa cha zolakwa zathu, ifeyo, mafumu athu,+ ndi ansembe athu,+ taperekedwa m’manja mwa mafumu a mayiko ena ndi lupanga,+ mwa kutengedwa ukapolo,+ kulandidwa katundu,+ komanso kukhala ndi nkhope zamanyazi+ ngati mmene tilili lero.8 Tsopano kwa nthawi yochepa, Yehova Mulungu wathu watikomera mtima+ mwa kutisiyira anthu opulumuka,+ ndiponso mwa kutipatsa malo otetezeka* m’malo ake oyera kuti maso athu awale,+ inu Mulungu wathu, ndi kutitsitsimutsa pang’ono mu ukapolo wathu.+9 Ngakhale kuti ndife akapolo,+ Mulungu wathu sanatisiye mu ukapolo wathuwo,+ koma watisonyeza kukoma mtima kosatha pamaso pa mafumu a ku Perisiya.+ Wachita zimenezi kuti atitsitsimutse n’cholinga choti tikamange nyumba ya Mulungu wathu+ komanso tikakonze malo ozungulira nyumbayo amene anali bwinja,+ ndi kuti tikhale mu Yuda ndi mu Yerusalemu ngati kuti tili mumpanda wamiyala.+10 “Ndiye tinganene chiyani inu Mulungu wathu pambuyo pa zimene zachitikazi? Popeza tasiya malamulo anu+11 amene munatilamula kudzera mwa atumiki anu aneneri, akuti, ‘Dziko limene anthu inu mukukalitenga kukhala lanu ndi lodetsedwa chifukwa cha kudetsedwa kwa anthu a mitundu ina,+ ndiponso chifukwa cha zonyansa zawo+ zimene adzaza nazo dzikolo. Iwo adzaza dzikolo ndi zodetsa kuyambira koyambirira mpaka kumapeto.+12 Choncho musakapereke ana anu aakazi kwa ana awo aamuna,+ kapena kutenga ana awo aakazi n’kuwapereka kwa ana anu aamuna. Ndipo mpaka kalekale, musakawathandize kukhala ndi mtendere+ ndiponso kutukuka. Mukachite zimenezi kuti mukakhale amphamvu+ ndiponso kuti mukadyedi zabwino za dzikolo ndi kulitengadi kuti likhale la ana anu mpaka kalekale.’+13 Tsopano pambuyo pa zonse zimene zatigwera chifukwa cha zochita zathu zoipa+ ndi machimo athu ochuluka, ngakhale kuti inuyo Mulungu wathu simunatilange monga mmene tinafunika kulangidwira+ ndipo mwalola kuti anthu onsewa apulumuke,+14 kodi zoona tiphwanyenso malamulo anu kachiwiri ndi kupanga mapangano a ukwati+ ndi anthu a mitundu ina ochita zonyansawa?+ Kodi tikatero simutikwiyira koopsa+ mwakuti sipakhalanso wotsala+ ndi wopulumuka?15 Inu Yehova Mulungu wa Isiraeli ndinu wolungama+ chifukwa ife tatsala monga anthu opulumuka lero. Taima pamaso panu m’machimo athu,+ ngakhale kuti n’zosatheka kuima pamaso panu chifukwa cha machimo athuwo.”+


text:
MUTU 13
Muziona Kuti Moyo Ndi Mphatso Yamtengo Wapatali
1. Kodi ndi ndani amene anatipatsa moyo?
YEHOVA “ndi Mulungu wamoyo.” (Yeremiya 10:10) Iye ndi amene anatilenga, moti moyowu anatipatsa ndi iyeyo. Pofotokoza za Yehova, Baibulo limanena kuti: “Munalenga zinthu zonse, ndipo mwa kufuna kwanu, zinakhalapo ndipo zinalengedwa.” (Chivumbulutso 4:11) Lemba limeneli likusonyeza kuti Yehova ankafuna kuti tikhale ndi moyo, choncho anatipatsa mphatso yamtengo wapatali imeneyi.—Werengani Salimo 36:9.
2. Kodi tiyenera kuchita chiyani kuti zinthu zizitiyendera bwino pa moyo wathu?
2 Yehova amatipatsa chakudya, madzi komanso zinthu zina zofunika kuti tipitirizebe kukhala ndi moyo. (Machitidwe 17:28) Kuwonjezera pamenepo, iye amafuna kuti tizikhala ndi moyo wosangalala. (Machitidwe 14:15-17) Koma kuti zinthu zitiyendere bwino, tiyenera kumamvera malamulo a Mulungu.—Yesaya 48:17, 18.
MMENE MULUNGU AMAONERA MOYO
3. Kodi Yehova anachita chiyani Kaini atapha Abele?
3 Baibulo limatiuza kuti Yehova amaona kuti moyo wathu komanso wa anthu ena ndi wamtengo wapatali kwambiri. Mwachitsanzo, pamene mwana wa Adamu ndi Hava dzina lake Kaini anakwiyira kwambiri mng’ono wake Abele, Yehova anamuchenjeza kuti asapitirize kukwiyako. Koma Kaini sanamvere. M’malomwake anapitiriza kupsa mtima kwambiri mpaka “anam’kantha Abele m’bale wake n’kumupha.” (Genesis 4:3-8) Yehova anamulanga Kaini chifukwa chopha Abele. (Genesis 4:9-11) Zimenezi zikusonyeza kuti kupsa mtima komanso kudana ndi munthu wina n’koopsa chifukwa kungatipangitse kukhala achiwawa kapena ankhanza. Munthu amene ali ndi makhalidwe amenewa sangadzapeze moyo wosatha. (Werengani 1 Yohane 3:15.) Ngati tikufuna kusangalatsa Yehova, tiyenera kuyesetsa kumakonda anthu onse.—1 Yohane 3:11, 12.
4. Kodi lamulo lina limene Mulungu anapereka kwa Aisiraeli limasonyeza bwanji kuti Mulungu amaona kuti moyo ndi wofunika?
4 Patadutsa zaka zambiri zimenezi zitachitika, Yehova anasonyeza kuti amaona moyo kuti ndi wamtengo wapatali pamene anapereka Malamulo 10 kwa Mose. Limodzi mwa malamulowo linali lakuti: “Usaphe munthu.” (Deuteronomo 5:17) Ngati munthu wapha mnzake mwadala nayenso ankafunika kuphedwa.
5. Kodi Mulungu amaiona bwanji nkhani yochotsa mimba?
5 Nanga kodi Mulungu amaiona bwanji nkhani yochotsa mimba? Iye amaona kuti moyo wa mwana, ngakhale amene asanabadwe, ndi wamtengo wapatali. Malamulo amene Yehova anapereka kwa Aisiraeli, ananena kuti ngati munthu wavulaza mayi wapakati mpaka kupha mwana wosabadwayo, munthuyo amayenera kuphedwa. (Werengani Ekisodo 21:22, 23; Salimo 127:3.) Zimenezi zikusonyeza kuti kuchotsa mimba n’kulakwa.—Onani Mawu Akumapeto 28.
6, 7. Kodi tingamusonyeze bwanji Yehova kuti timaona moyo kukhala wamtengo wapatali?
6 Kodi tingamusonyeze bwanji Yehova kuti timaona kuti moyo wathu komanso wa anthu ena ndi wamtengo wapatali? Tingasonyeze zimenezi ngati titamapewa chilichonse chomwe chingaike pangozi moyo wathu kapena wa anthu ena. Choncho sitingasute fodya kapena kugwiritsa ntchito mankhwala osokoneza bongo chifukwa kuchita zimenezi kungawononge moyo wathu komanso kukhoza kutipha.
7 Mulungu ndi amene anatipatsa moyo ndi thupi, choncho tiyenera kuzigwiritsa ntchito mmene iyeyo amafunira. Tiyenera kumasamalira thupi lathu chifukwa ngati titapanda kutero Mulungu sangatione kukhala anthu oyera. (Aroma 6:19; 12:1; 2 Akorinto 7:1) Ngati sitiona moyo kukhala wamtengo wapatali, n’zosatheka kutumikira Mulungu yemwe anatipatsa moyowo. Ngakhale kuti zingakhale zovuta kusiya makhalidwe oipa amene takhala tikuchita kwa nthawi yaitali, Yehova angatithandize ngati tikuyesetsa kuti tiwasiye.
8. Kodi tiyenera kuchita chiyani kuti tisaike pangozi moyo wathu kapena wa anthu ena?
8 Taphunzira kuti moyo ndi mphatso yamtengo wapatali ndipo Yehova amafuna kuti tiziyesetsa kupewa kuchita zinthu zimene zingaike pangozi moyo wathu komanso wa anthu ena. Tingachite zimenezi poonetsetsa kuti tikuyendetsa mosamala galimoto kapena njinga. Tiyeneranso kupewa masewera oopsa kapena achiwawa. (Salimo 11:5) Tiziyesetsanso kuti pakhomo pathu pasamakhale zinthu zimene zingachititse ngozi. Yehova analamula Aisiraeli kuti: “Ukamanga nyumba yatsopano uzimanganso kampanda padenga la nyumbayo kuopera kuti ungaike mlandu wa magazi panyumba yako ngati munthu atagwa kuchokera padengapo.”—Deuteronomo 22:8.
9. Kodi tizichita bwanji ndi zinyama?
9 Yehova amaonanso moyo wa zinyama kuti ndi wofunika. Iye amatilola kupha nyama kuti tidye kapena tipeze zikopa zopangira zovala ndiponso ngati tikuona kuti nyamayo ikhoza kutivulaza. (Genesis 3:21; 9:3; Ekisodo 21:28) Choncho sitiyenera kuchitira nkhanza nyama kapena kuzipha pongofuna kusewera.—Miyambo 12:10.
MUZIONA KUTI MOYO NDI WOPATULIKA
10. Kodi tikudziwa bwanji kuti magazi amaimira moyo?
10 Yehova amaona kuti magazi ndi opatulika chifukwa amaimira moyo. Kaini atapha m’bale wake Abele, Yehova anamuuza kuti: “Magazi a m’bale wako akundilirira munthaka.” (Genesis 4:10) Palembali magazi akuimira moyo wa Abele ndipo Yehova analanga Kaini chifukwa chopha m’bale wake. Pambuyo pa Chigumula cha m’nthawi ya Nowa, Yehova anasonyezanso kuti magazi amaimira moyo. Iye analoleza Nowa ndi anthu a m’banja lake kuti akhoza kumadya nyama. Anawauza kuti: “Nyama yamoyo iliyonse ikhale chakudya chanu. Komanso ndikukupatsani zamasamba zonse kuti zikhale chakudya chanu.” Komabe, Yehova anawaletsa kudya chinthu chimodzi. Anati: “Musadye nyama pamodzi ndi magazi ake, amene ndiwo moyo wake.”—Genesis 1:29; 9:3, 4.
11. Kodi Mulungu anapereka lamulo lotani kwa Aisiraeli pa nkhani ya magazi?
11 Patapita zaka pafupifupi 800 kuchokera pamene Yehova anauza Nowa kuti asamadye magazi, Iye anauzanso anthu ake kuti: “Munthu aliyense mwa ana a Isiraeli kapena mlendo amene akukhala pakati panu akapita kosaka nyama, ndipo wapha nyama kapena mbalame yololeka kudya, azithira magazi ake pansi ndi kuwafotsera ndi dothi.” Kenako anawauza kuti: “Musamadye magazi.” (Levitiko 17:13, 14) Yehova ankafuna kuti anthu ake azionabe kuti magazi ndi opatulika. Ankawalola kudya nyama koma osati magazi. Akapha nyama kuti adye, ankafunika kuthira magazi ake pansi.
12. Kodi Akhristu amawaona bwanji magazi?
12 Patapita zaka zingapo Yesu atamwalira, atumwi ndi akulu amene ankatsogolera mpingo wachikhristu ku Yerusalemu anakumana kuti akambirane malamulo amene anaperekedwa kwa Aisiraeli omwe ankagwirabe ntchito kwa Akhristu. (Werengani Machitidwe 15:28, 29; 21:25.) Yehova anawathandiza kudziwa kuti iye amaonabe kuti magazi ndi amtengo wapatali moti Akhristuwo ankafunikanso kuwaona kuti ndi opatulika. Akhristu oyambirira sankayenera kudya kapena kumwa magazi ndiponso kudya nyama imene sinakhetsedwe magazi bwinobwino. Kuchita zimenezi kunali kofanana ndi tchimo la chiwerewere kapena kulambira mafano. Kuyambira nthawi imeneyo, Akhristu onse oona amapewa kumwa kapena kudya magazi. Yehova amafunabe kuti tiziona magazi kukhala opatulika.
13. N’chifukwa chiyani Akhristu salola kupatsidwa magazi kuchipatala?
13 Kodi zimenezi zikutanthauza kuti Akhristu ayeneranso kupewa kupatsidwa magazi kuchipatala? Inde, chifukwa Yehova anatilamula kuti tisamadye kapena kumwa magazi. Kodi dokotala atakuuzani kuti musiye kumwa mowa, mukhoza kumangodziika dilipi ya mowawo? Ayi. Mofanana ndi zimenezi, lamulo loletsa kudya kapena kumwa magazi likutanthauza kuti sitiyenera kulola kupatsidwa magazi kuchipatala.—Onani Mawu Akumapeto 29.
14, 15. Kodi kulemekeza moyo ndiponso kumvera Yehova n’kofunika bwanji kwa Mkhristu?
14 Koma nanga bwanji ngati dokotala atakuuzani kuti mufa ngati simulandira magazi? Munthu aliyense ayenera kusankha ngati akufuna kumvera malamulo a Mulungu pa nkhaniyi kapena ayi. Monga Akhristu timalemekeza kwambiri mphatso ya moyo imene Mulungu anatipatsa ndipo timayesetsa kufufuza thandizo loyenerera kuti tipitirize kukhala ndi moyo. Koma sitingalole kupatsidwa magazi.
15 Timayesetsa kuchita zonse zimene tingathe kuti tikhale ndi moyo wathanzi koma popeza moyo ndi wamtengo wapatali kwa Mulungu sitilola kupatsidwa magazi. Timaona kuti kumvera Yehova ndi kofunika kwambiri kuposa kuyesa kutalikitsa moyo wathu pochita zinthu zimene amaletsa. Yesu ananena kuti: “Aliyense wofuna kupulumutsa moyo wake adzautaya, koma aliyense wotaya moyo wake chifukwa cha ine adzaupeza.” (Mateyu 16:25) Choncho timamvera malamulo a Yehova chifukwa timamukonda komanso timaona kuti amadziwa zimene timafunikira pa moyo wathu. Timaonanso kuti moyo ndi wamtengo wapatali ndiponso wopatulika ngati mmene iyeyo amaonera.—Aheberi 11:6.
16. N’chifukwa chiyani atumiki a Mulungu amamvera malamulo ake?
16 Atumiki okhulupirika a Mulungu amayesetsa kumvera malamulo a Mulungu okhudza magazi. Iwo sadya kapena kumwa magazi ndiponso sangalole kupatsidwa magazi kuchipatala. * Komabe akhoza kulola njira zina zimene madokotala angagwiritse ntchito pofuna kupulumutsa moyo wawo. Iwo amakhulupirira kuti Mulungu yemwe analenga moyo ndi magazi amadziwa zinthu zimene timafunikira pa moyo wathu. Kodi inuyo mumakhulupirira kuti Mulungu amadziwa zinthu zimene zili zabwino kwa inu?
KUGWIRITSA NTCHITO MAGAZI KOMWE YEHOVA ANAVOMEREZA
17. M’nthawi ya Aisiraeli, kodi ndi njira iti yokha yogwiritsa ntchito magazi imene Yehova ankavomereza?
17 Limodzi mwa malamulo amene anali m’Chilamulo chimene Mulungu anapereka kwa Mose kuti auze Aisiraeli, linali lakuti: “Moyo wa nyama uli m’magazi ndipo ine ndakuikirani magazi paguwa lansembe kuti azikuphimbirani machimo. Zili choncho popeza magazi ndiwo amaphimba machimo, chifukwa moyo uli m’magaziwo.” (Levitiko 17:11) Aisiraeli akachimwa ndipo akafuna kuti Yehova awakhululukire, ankatha kupereka nsembe za nyama ndipo wansembe ankathira ena mwa magazi a nyamayo paguwa la nsembe. Imeneyi ndi njira yokhayo yomwe Mulungu analola Aisiraeli kuti azigwiritsa ntchito magazi.
18. Kodi nsembe ya Yesu inachititsa kuti zikhale zotheka kudzapeza chiyani?
18 Yesu atabwera padziko lapansi, anapereka moyo wake, kapena kuti magazi ake, monga dipo n’cholinga choti Mulungu azitha kutikhululukira machimo athu. Nsembe imeneyi inalowa mmalo mwa nsembe za nyama zimene Aisiraeli ankapereka. (Mateyu 20:28; Aheberi 10:1) Moyo wa Yesu unali wamtengo wapatali kwambiri moti ataukitsidwa n’kubwerera kumwamba, Yehova anapereka mwayi kwa anthu onse wodzakhala ndi moyo mpaka kalekale.—Yohane 3:16; Aheberi 9:11, 12; 1 Petulo 1:18, 19.
19. Kodi tiyenera kuchita chiyani kuti tikhale ‘oyera pa mlandu wa magazi a anthu onse’?
19 Timayamikira kwambiri Yehova chifukwa chotipatsa moyo womwe ndi mphatso yamtengo wapatali. Ndipo tiyenera kuuza anthu ena kuti akhoza kudzakhala ndi moyo mpaka kalekale ngati angakhulupirire Yesu. Timakonda anthu ndipo tidzachita zilizonse zomwe tingathe kuti tiwaphunzitse zimene zingawathandize kuti adzapeze moyo. (Ezekieli 3:17-21) Tikachita zimenezi, tidzatha kunena mawu amene mtumwi Paulo ananena akuti: “Ndine woyera pa mlandu wa magazi a anthu onse. Pakuti sindinakubisireni kanthu, koma ndinakuuzani chifuniro chonse cha Mulungu.” (Machitidwe 20:26, 27) Tingasonyeze kuti timalemekeza kwambiri moyo komanso magazi ngati titamauza ena za Yehova komanso zoti iye amaona kuti moyo ndi wamtengo wapatali.
^ ndime 16 Kuti mudziwe zambiri zokhudza kuikidwa magazi, onani tsamba 77-79 m’buku lakuti Kodi Mungatani Kuti ‘Mulungu Apitirize Kukukondani’?, lofalitsidwa ndi Mboni za Yehova.
Onaninso
Kodi Baibulo Limati Chiyani pa Nkhani Yoikidwa Magazi?
M’Baibulo, Mulungu anapereka lamulo lakuti ‘tizipewa magazi.’ Kodi tingatani kuti titsatire lamulo limeneli masiku ano?


text:
MUTU 105
Yesu Anagwiritsa Ntchito Mtengo wa Mkuyu Pophunzitsa Anthu za Chikhulupiriro
MATEYU 21:19-27 MALIKO 11:19-33 LUKA 20:1-8
ANAPHUNZIRA KUFUNIKA KOKHALA NDI CHIKHULUPIRIRO CHIFUKWA CHA MTENGO WA MKUYU UMENE UNAFOTA
ANTHU ANAFUNSA YESU KUMENE ANKATENGA ULAMULIRO WOCHITIRA ZINTHU
Lolemba masana Yesu anachoka ku Yerusalemu n’kubwerera ku Betaniya, mzinda womwe unali m’mphepete mwa phiri la Maolivi chakum’mawa. Mosakayikira anakagona kunyumba kwa Lazaro, Mariya ndi Marita omwe anali anzake.
Tsiku lotsatira pa Nisani 11 m’mawa, Yesu ndi ophunzira ake anayambanso ulendo wopita ku Yerusalemu kukachisi. Kameneka kanali komaliza kuti Yesu akapezeke pakachisi komanso linali tsiku lake lomaliza kuti alalikire poyera. Kenako patapita masiku ochepa anachita mwambo wa Pasika, anakhazikitsa mwambo wokumbukira imfa yake, anaimbidwa mlandu ndipo pamapeto pake anaphedwa.
Ali m’njira popita ku Yerusalemu, Petulo anaona mtengo womwe Yesu anautemberera chadzulo lake ndipo ananena kuti: “Rabi, onani! mkuyu umene munautemberera uja wafota.”—Maliko 11:21.
Koma n’chifukwa chiyani Yesu anachititsa kuti mtengowu ufote? Zimene Yesu ananena zimatithandiza kudziwa yankho la funso limeneli. Iye anati: “Ndithu ndikukuuzani, ngati mutakhala ndi chikhulupiriro, osakayika, mudzatha kuchita zimene ndachitira mkuyu umenewu. Komanso kuposa pamenepa, mudzatha kuuza phiri ili kuti, ‘Nyamuka pano ukadziponye m’nyanja,’ ndipo zidzachitikadi. Chinthu chilichonse chimene mudzapempha m’mapemphero anu, mudzalandira ngati muli ndi chikhulupiriro.” (Mateyu 21:21, 22) Pamenepa Yesu ankabwereza mfundo imene anali atanenapo kale m’mbuyomu kuti ngati munthu atakhala ndi chikhulupiriro akhoza kusuntha phiri.—Mateyu 17:20.
Choncho pamene Yesu anachititsa kuti mtengowo ufote, anaphunzitsa anthu za kufunika kokhulupirira Mulungu. Iye ananenanso kuti: “Pa zinthu zonse zimene mukupempherera ndi kupempha, khalani ndi chikhulupiriro ngati kuti mwazilandira kale, ndipo mudzazilandiradi.” (Maliko 11:24) Mfundo imeneyi ndi yofunika kwambiri kwa anthu onse amene amatsatira Yesu. Inalinso yothandiza kwambiri kwa atumwi amene anali atatsala pang’ono kukumana ndi mavuto aakulu. Zimene Yesu anachita pochititsa kuti mtengowo ufote zinasonyezanso kufunika kokhala ndi chikhulupiriro champhamvu.
Mofanana ndi mmene mtengo wamkuyu uja unkaonekera, ndi mmenenso mtundu wa Isiraeli unalili. Aisiraeli anachita pangano ndi Mulungu ndipo zinkaoneka ngati ankatsatira Chilamulo. Koma mtundu umenewu unalibe chikhulupiriro ndiponso sunkabala zipatso zabwino. Iwo anafika mpaka pokana Mwana wa Mulungu. Choncho pamene Yesu anachititsa kuti mtengo wa mkuyu umene sunkabala zipatso uja ufote, anasonyeza zimene zidzachitikire mtunduwu womwe unalibe chikhulupiriro komanso umene sunkabala zipatso.
Pasanapite nthawi yaitali, Yesu ndi ophunzira ake anafika ku Yerusalemu. Monga mwa chizolowezi chake Yesu anakalowa m’kachisi n’kuyamba kuphunzitsa. Ansembe aakulu komanso akulu atakumbukira zimene Yesu anachitira anthu osintha ndalama chadzulo lake, anamufunsa kuti: “Kodi muli ndi ulamuliro wochitira zinthu zimenezi? Kapena ndani anakupatsani ulamuliro umenewu?”—Maliko 11:28.
Yesu anayankha kuti: “Ndikufunsani funso limodzi. Mundiyankhe, ndipo inenso ndikuuzani ulamuliro umene ndimachitira zinthu zimenezi. Kodi ubatizo wa Yohane unali wochokera kumwamba kapena kwa anthu? Ndiyankheni.” Yesu atawafunsa zimenezi nkhani inawatembenukira. Ansembe komanso akulu anayamba kukambirana zoti amuyankhe. Iwo ankafunsana kuti: “Tikanena kuti, ‘Unachokera kumwamba,’ iye anena kuti, ‘Nanga n’chifukwa chiyani simunamukhulupirire?’ Koma nanga tinganene kuti ‘Unachokera kwa anthu’ ngati?” . . . Anali kuopa khamu la anthu, chifukwa anthu onsewo anali kukhulupirira kuti Yohane analidi mneneri.”—Maliko 11:29-32.
Anthu amene ankatsutsa Yesu analephera kupeza yankho lolondola moti anangomuyankha kuti: “Sitikudziwa.” Nayenso Yesu powayankha ananena kuti: “Inenso sindikuuzani ulamuliro umene ndimachitira zimenezi.”—Maliko 11:33.


text:
NKHANI YA PACHIKUTO | KODI ANTHU AMENE ANAMWALIRA ADZAKHALANSO NDI MOYO?
Tingatsimikize Bwanji Kuti Amene Anamwalira Adzakhalanso Ndi Moyo?
Kodi kukhulupirira kuti akufa adzakhalanso ndi moyo ndi kungolimbikira mtunda wopanda madzi? Tiyeni tione zimene Paulo ankakhulupirira pa nkhaniyi. Iye analemba kuti: “Ngati tayembekezera Khristu m’moyo uno wokha, ndiye kuti ndife omvetsa chisoni kuposa anthu ena onse. Komabe, Khristu anaukitsidwa kwa akufa, n’kukhala chipatso choyambirira cha amene akugona mu imfa.” (1 Akorinto 15:19, 20) Uwu ndi umboni wakuti Paulo ankaona kuti nkhani yakuti akufa adzakhalanso ndi moyo si nkhambakamwa chabe. Ndipotu kuukitsidwa kwa Yesu n’kumene kunamuthandiza kuti asamakayikire zakuti anthu amene anamwalira adzakhalanso ndi moyo. * (Machitidwe 17:31) N’chifukwa chake Paulo ananena kuti Yesu ndi “chipatso choyambirira,” kutanthauza kuti anali munthu woyamba kupatsidwa moyo wosatha pambuyo poukitsidwa. Choncho ngati Yesu anali woyamba ndiye kuti anthu enanso anayenera kudzalandira moyo woterewu.
Tiyeni tione umboni wina wosonyeza kuti anthu amene anamwalira adzakhalanso ndi moyo. Baibulo limasonyeza kuti Yehova ndi Mulungu amene amanena zoona ndipo limati: “Mulungu . . . sanganame.” (Tito 1:2) Yehova sanayambe wanamapo ndipo sanganame ngakhale zitavuta bwanji. Iye sangangolonjeza kuti akufa adzakhalanso ndi moyo koma akudziwa kuti akunama. Zimenezi sizingachitike ngakhale pang’ono.
Chikondi n’chimene chinachititsa kuti Yehova akonze zoti anthu amene anamwalira adzakhalenso ndi moyo. Yobu anafunsa kuti: “Munthu akafa, kodi angakhalenso ndi moyo? . . . Inu mudzaitana ndipo ine ndidzayankha. Mudzalakalaka ntchito ya manja anu.” (Yobu 14:14, 15) Yobu sankakayikira kuti ngakhale atamwalira, Atate wake wachikondi adzalakalaka kumuukitsa. Kodi Mulungu anasintha? Iye anati: “Ine ndine Yehova, sindinasinthe.” (Malaki 3:6) Mulungu amalakalakabe kuti adzaukitse anthu amene anamwalira n’cholinga choti adzasangalale ndi moyo wathanzi. Izi ndi zimene kholo lachikondi limene mwana wake wamwalira limalakalaka. Koma kholo lingasiyane ndi Mulungu chifukwa iye ali ndi mphamvu zochitira chilichonse chimene akufuna.—Salimo 135:6.
Ngakhale kuti imfa ndi yowawa, Mulungu adzaithetsa
Yehova adzapatsa Mwana wake mphamvu zoukitsa anthu amene anamwalira ndipo zimenezi zidzachititsa kuti achibale awo adzakhale ndi chimwemwe chodzaza tsaya. Kodi Yesu amamva bwanji akamaganizira kuti adzaukitsa anthu omwe anamwalira? Asanaukitse Lazaro, Yesu anakhudzidwa ndi chisoni chimene achemwali ake a Lazaro ndi anzake anali nacho ndipo nayenso “anagwetsa misozi.” (Yohane 11:35) Nthawi inanso Yesu anakumana ndi mayi amasiye a ku Naini amene mwana wawo anamwalira. Mayiwa anali ndi mwana mmodzi yekha ndipo Yesu “anawamvera chifundo, choncho anawauza kuti: ‘Tontholani mayi.’” Nthawi yomweyo anaukitsa mwanayo. (Luka 7:13) Uwu ndi umboni wakuti Yesu samasangalala ndi imfa ndipo amakhudzidwa kwambiri akamaona kuti anthu ali ndi chisoni. Choncho adzasangalala kwambiri akamadzaukitsa anthu amene anamwalira n’kuona abale awo akusangalala.
Kodi muli ndi chisoni chifukwa cha imfa ya achibale anu? Mwina mumaganiza kuti achibale anuwo simudzawaonanso. Komatu mudzawaonanso chifukwa Yehova adzagwiritsa ntchito Mwana wake kuukitsa anthu amene anamwalira. Yehova akufuna kuti mudzadzionere nokha mmene zimenezi zidzachitikire. Iye akufuna kuti mudzalandire achibale anu pa nthawi imene azidzaukitsidwa. Imeneyitu idzakhala nthawi yosangalatsa chifukwa tidzachitira zinthu limodzi ndi achibale athu mpaka kalekale popanda kuganizira kuti tsiku linalake wina akhoza kumwalira.
Lionel, yemwe watchulidwa m’nkhani yoyambirira uja anati: “Kenako ndinaphunzira kuti akufa adzakhalanso ndi moyo. Poyamba zinali zovuta kukhulupirira ndipo ndinkaona ngati munthu amene ankandiuzayo ankandinamiza. Koma nditawerenga m’Baibulo ndinaona kuti n’zoona. Ndikuona kuchedwa kuti nthawiyi idzafike kuti ndidzaonanenso ndi agogo anga.”
Kodi mukufuna kudziwa zambiri? A Mboni za Yehova angasangalale kukusonyezani m’Baibulo lanu umboni wosonyeza kuti anthu amene anamwalira adzakhalanso ndi moyo. *
^ ndime 3 Kuti mupeze umboni woti Yesu anaukitsidwadi, werengani buku lakuti Baibulo—Kodi Ndilo Mawu a Mulungu Kapena a Munthu? tsamba 78-86, lofalitsidwa ndi Mboni za Yehova.
^ ndime 9 Ngati mukufuna kudziwa zambiri, werengani buku lakuti, Kodi Baibulo Limaphunzitsa Chiyani Kwenikweni? mutu 7. Bukuli ndi lofalitsidwa ndi a Mboni za Yehova ndipo
Onaninso
Musataye Mtima Ngati Mwamuna Kapena Mkazi Wanu Wamwalira
Munthu amavutika kwambiri ngati mwamuna kapena mkazi wake wamwalira ndipo chisoni chake chimatenga nthawi. Koma chiyembekezo chakuti akufa adzauka chimatilimbikitsa.
Anthu Amene Anamwalira Adzakhalanso ndi Moyo
Kodi pali mnzanu kapena m’bale wanu amene anamwalira? Kodi n’zotheka kudzamuonanso? Werengani nkhaniyi kuti mumve zimene Baibulo limanena pa nkhani ya kuuka kwa akufa.


text:
MBIRI YA MOYO WATHU
Timasangalala Kutumikira Yehova Kwina Kulikonse
Markus anayamba upainiya zaka 60 zapitazo mu 1949. Pofotokoza mmene zinalili atangoyamba, anati: “Ndinali ndisanalalikirepo ndekha. Nthawi zonse ndikalowa mu utumiki, ndinkachita mantha kwambiri moti maondo anga ankanjenjemera. Kuwonjezera pamenepo, anthu a m’derali sankafuna kumvetsera. Ena ankalusa kwambiri moti ankafuna kundimenya. Mwezi woyamba umene ndinachita upainiya, ndinangogawira kabuku kamodzi kokha.”
BAMBO anga anali a Hendrik ndipo ankagwira ntchito yokonza nsapato komanso yosamalira maluwa m’kamudzi kena kotchedwa Donderen, komwe kali kumpoto m’dera la Drenthe, m’dziko la Netherlands. Ndinabadwa mu 1927 ndipo ndine mwana wachinayi m’banja la ana 7. Nyumba yathu inali m’mphepete mwa msewu wafumbi kudera lakumidzi. Anthu ambiri m’derali anali alimi ndipo ine ndinkakonda kwambiri ulimiwu. Tinkakhala pafupi ndi munthu wina dzina lake Theunis Been ndipo nthawi yoyamba imene ndinakumana naye sanandisangalatse. Koma nkhondo yachiwiri ya padziko lonse itatha, iye anaphunzira choonadi ndipo ndinazindikira kuti wasintha n’kukhala munthu wochezeka. Ndiyeno mu 1947, ndili ndi zaka 19, anandilalikira. Popeza ndinkachita chidwi ndi mmene anasinthira, ndinamvetsera pamene ankandiuza zoti Mulungu walonjeza kuti dzikoli lidzakhala paradaiso. Sizinatenge nthawi yaitali kuti nanenso ndikhale wa Mboni ndipo takhala tikugwirizana kwambiri kuyambira nthawi imeneyo. *
Ndinayamba kulalikira mu May 1948 ndipo ndinabatizidwa pa 20 June chaka chomwecho pa msonkhano wachigawo umene unachitikira mumzinda wa Utrecht. Ndinayamba upainiya pa January 1, 1949 ndipo ananditumiza kutauni ya Borculo, chakum’mawa kwa Netherlands. Kuti ndikafike kutauniyi, ndinafunika kuyenda mtunda wa makilomita 130. Choncho ndinaganiza zoyenda pa njinga. Ndinkaganiza kuti ndiyenda maola 6 okha koma ndinayenda maola 12 chifukwa cha mvula yamkuntho. Ndinachita kukweranso sitima kuti ndimalizitse makilomita 90 a ulendowu ndipo ndinafika usiku. Ndinafikira m’nyumba ya banja lina la Mboni ndipo ndinkakhala kumeneko pa nthawi imene ndinkachita upainiya m’deralo.
Popeza nkhondo inali itangotha kumene, anthu analibe zinthu zambiri. Ine ndinali ndi suti imodzi ndi thalauza limodzi basi. Sutiyo inkandikulira ndipo thalauzalo linkandifupikira. Monga ndanenera kale, mwezi umene ndinayamba upainiya ku Borculo unali wovuta koma kenako Yehova anandidalitsa moti ndinapeza maphunziro a Baibulo ambiri. Koma patapita miyezi 9, ananditumiza ku Amsterdam.
NDINACHOKA KUDERA LAKUMIDZI KUPITA MUMZINDA WAUKULU
Ndinakulira kudera lakumidzi kwa alimi okhaokha koma pa nthawiyi, ananditumiza kumzinda waukulu kwambiri m’dziko la Netherlands. Utumiki unkayenda bwino kwambiri kumeneko. M’mwezi woyamba, ndinagawira mabuku oposa mabuku onse amene ndinagawira m’miyezi 9 imene ndinali ku Borculo. Patapita nthawi yochepa, ndinali ndi maphunziro a Baibulo okwana 8. Nditaikidwa kukhala mtumiki wa mpingo, yemwe masiku ano timati wogwirizanitsa ntchito za bungwe la akulu, ndinapatsidwa nkhani ya onse yoyamba. Ndinkachita mantha kwambiri, choncho ndinasangalala pamene ndinapemphedwa kuti ndipite ku mpingo wina deti la nkhaniyo lisanafike. Pa nthawiyo, sindinadziwe kuti pa zaka zikubwerazi ndidzakamba nkhani zoposa 5,000.
Mu May 1950, ndinatumizidwa kukatumikira mumzinda wa Haarlem. Kenako ndinapemphedwa kuyamba ntchito yoyang’anira dera. Nditamva zimenezi, ndinakhala masiku atatu osagona. Ndinauza M’bale Robert Winkler, yemwe ankatumikira ku ofesi ya nthambi, kuti ndikuona kuti sindikwanitsa. Koma iye anati: “Mungolemba mafomuwa basi. Zinazo muphunzira.” Kenako ndinaphunzitsidwa ntchitoyi kwa mwezi umodzi n’kuyamba kutumikira monga woyang’anira dera. Mumpingo wina ndinakumana ndi mtsikana wina dzina lake Janny Taatgen. Iye anali mpainiya wansangala, wokonda kwambiri Yehova komanso wodzipereka. Tinakwatirana mu 1955. Koma mwina Janny akufotokozereni kaye mmene anayambira upainiya ndiponso utumiki umene tachita titalowa m’banja.
UTUMIKI UMENE TACHITA TITALOWA M’BANJA
Janny: Mayi anga anakhala Mboni mu 1945 ndipo pa nthawiyo ndinali ndi zaka 11. Nthawi yomweyo, mayiwo anazindikira kufunika kotiphunzitsa Baibulo. M’banja lathu tinalimo ana atatu. Bambo athu sankafuna kuti mayi azitiphunzitsa, choncho ankatiphunzitsa bambowo akachoka.
Msonkhano woyamba umene ndinapita unali wachigawo ndipo unachitikira mumzinda wa The Hague mu 1950. Patapita mlungu umodzi, ndinapita ku misonkhano ya ku Nyumba ya Ufumu ya mumzinda wa Assen ku Drenthe. Bambo anga anakwiya kwambiri ndi zimenezi moti anandithamangitsa. Koma mayi anangonena kuti: “Ukudziwa koyenera kupita eti?” Apa ankatanthauza kwa abale ndi alongo. Poyamba ndinapita kukakhala ndi banja lina la Mboni limene linkakhala pafupi. Koma bambo anga ankandivutitsabe moti ndinasamukira ku mpingo wina wa mumzinda wa Deventer, womwe unali pa mtunda wa makilomita 95 kuchokera kwathu. Koma popeza ndinali wamng’ono, akuluakulu aboma anaimba mlandu bambo anga chifukwa chondithamangitsa. Choncho bambowo anandiuza kuti ndibwerere. Iwo sanakhale Mboni koma patapita nthawi, ankandilola kupita ku misonkhano komanso kukalalikira.
Nditangobwerera kunyumba, mayi anga anayamba kudwala kwambiri moti ine ndi amene ndinkagwira ntchito zonse zapakhomo. Koma ndinkachitabe bwino mumpingo ndipo ndinabatizidwa mu 1951 ndili ndi zaka 17. Mayi anga atachira mu 1952, ndinachita upainiya wothandiza kwa miyezi iwiri limodzi ndi alongo ena amene ankachita upainiya. Tinkakhala m’boti lokhala ndi zipinda ndipo tinkalalikira m’matauni awiri a ku Drenthe. Ndiyeno ndinayamba upainiya wokhazikika mu 1953. Patangopita chaka chimodzi, woyang’anira dera wachinyamata anafika mumpingo wathu. Anali Markus. Tinakwatirana mu 1955 chifukwa tinkaona kuti titakhala m’banja, tikhoza kutumikira Yehova bwino kwambiri.—Mlal. 4:9-12.
Markus: Titakwatirana, anatipempha kuti tizikachita upainiya mumzinda wa Veendam. Tinkakhala m’kachipinda kakang’ono kwambiri. Koma Janny anakongoletsa kachipindako moti tinkakhalamo mosangalala. Kukada, tinkasuntha tebulo ndi mipando yathu iwiri kuti tiikepo bedi lathu.
Patapita miyezi 6, anatiuza kuti tikayambe ntchito yoyang’anira dera m’dziko la Belgium. Mu 1955, m’dzikoli munali ofalitsa pafupifupi 4,000 okha. Koma pano akwana pafupifupi 24,000. Kudera la Flanders, lomwe lili kumpoto kwa Belgium, anthu amalankhula chilankhulo cha ku Netherlands. Koma kalankhulidwe kawo n’kosiyana ndi ka ku Netherlands moti poyamba sitinkamvana.
Janny: Ntchito yoyang’anira dera imafuna munthu amene ali ndi mtima wodzipereka. Tinkayenda pa njinga pochoka mpingo wina kupita wina ndipo tinkafikira m’nyumba za abale. Popeza tinalibe nyumba yoti tizikhala tisanapite ku mpingo wina, tinkakhalabe ku mpingo umene tinkachezera mpaka Lachiwiri m’mawa pamene tinkapita ku mpingo wina. Koma nthawi zonse tinkaona kuti Yehova anatidalitsa potipatsa ntchito imeneyi.
Markus: Ngakhale kuti abale ndi alongo m’mipingo imene tinkayendera poyamba sankatidziwa, iwo ankatilandira bwino ndiponso kutisamalira mokoma mtima. (Aheb. 13:2) Pa zaka zimene tinatumikira ku Belgium, tinayendera kangapo mipingo yonse yolankhula Chidatchi. Tinadalitsidwa kwambiri pa ntchito imeneyi. Mwachitsanzo, tinafika podziwa pafupifupi abale ndi alongo onse m’chigawo cha mipingo ya Chidatchi ndipo tinkawakonda kwambiri. Taona achinyamata ambiri akukula, kuyamba kukonda kwambiri Yehova, kubatizidwa ndiponso kuika Ufumu patsogolo. Timasangalala kwambiri kuona ambiri mwa achinyamatawa akuchita utumiki wa nthawi zonse mokhulupirika. (3 Yoh. 4) Takhala tikulimbikitsana kwambiri ndi abale ndi alongo onsewa ndipo izi zathandiza kuti tipitirize kuchita utumiki wathu ndi mtima wonse.—Aroma 1:12.
TINADALITSIDWA CHIFUKWA CHODZIPEREKA
Markus: Kuyambira tsiku limene tinakwatirana, tinali ndi cholinga chopita ku Sukulu ya Giliyadi. Tsiku lililonse tinkaphunzira Chingelezi kwa ola limodzi. Koma zinali zovuta kuphunzira Chingelezi pongowerenga m’mabuku choncho tinasankha kuti tipite ku England pa nthawi ya tchuti kuti tikalalikire, uku tikuphunzira Chingelezi. Ndiyeno mu 1963, tinalandira envelopu yochokera kulikulu lathu ku Brooklyn. Munali makalata awiri ndipo imodzi inali yanga, inayo ya Janny. Kalata yangayo inali yondiitanira ku kalasi yapadera ya Giliyadi ya miyezi 10. Cholinga cha kalasi imeneyi chinali kuphunzitsa abale ndiponso kuwathandiza kudziwa mmene zinthu zimayendera m’gulu lathu. Choncho pa anthu 100 amene tinaitanidwa, 82 anali abale.
Janny: M’kalata imene ndinalandira, ndinapemphedwa kuti ndiganizire ndiponso kupemphera kwambiri ngati ndingalolere kutsala ku Belgium pamene Markus adzapita ku Giliyadi. Kunena zoona, poyamba ndinakhumudwa. Ndinkaona kuti ndinkatumikira modzipereka kwambiri koma Yehova sanandidalitse. Komabe ndinaganizira cholinga cha Sukulu ya Giliyadi chomwe ndi kuthandiza anthu kuti agwire bwino ntchito yolalikira padziko lonse. Choncho ndinavomera kutsala. Ndinapemphedwa kukakhala mpainiya wapadera mumzinda wa Ghent limodzi ndi Anna ndi Maria Colpaert, omwe anali atachita upainiya wapadera kwa nthawi yaitali.
Markus: Ndinapemphedwa kuti ndipite ku Brooklyn miyezi isanu sukuluyo isanayambe kuti ndizolowere Chingelezi. Ndinkagwira ntchito mu Dipatimenti Yotumiza Mabuku ndiponso Dipatimenti ya Utumiki. Kutumikira kulikulu lathu ndiponso kugwira ntchito yotumiza mabuku ku Asia, ku Ulaya ndiponso ku South America kunandithandiza kumvetsa bwino ubale wathu wa padziko lonse. M’bale wina amene sindimuiwala ndi A. H. Macmillan, amene anagwira ntchito yoyang’anira dera m’nthawi ya M’bale Russell. Pa nthawi imene ndinapita kulikulu lathu, M’bale Macmillan anali wokalamba komanso ankavutika kumva koma ankapezeka ku misonkhano yonse ya mpingo. Izi zinandithandiza kuona kuti misonkhano yathu ndi yofunika kwambiri.—Aheb. 10:24, 25.
Janny: Ine ndi Marcus tinkalemberana makalata kangapo pa mlungu. Tinkasowana koopsa. Koma Markus ankasangalala ndi maphunziro a ku Giliyadi ndipo ine ndinkasangalalanso mu utumiki. Pamene Markus ankabwerera kuchokera ku United States, anandipeza ndili ndi maphunziro 17. Sizinali zophweka kusiyana kwa miyezi 15 koma Yehova anatidalitsa chifukwa chodzipereka. Tsiku limene Markus anafika, ndege inachedwa kwambiri koma titakumana tinakumbatirana ndipo aliyense anayamba kulira chifukwa cha chisangalalo. Kuchokera nthawi imeneyo, sitinasiyanenso.
TIMAYAMIKIRA UTUMIKI ULIWONSE UMENE TAPATSIDWA
Markus: Nditangobwera kuchokera ku Giliyadi mu December 1964, tinapemphedwa kuti tizikatumikira ku Beteli. Pa nthawiyo sitinkadziwa kuti sitikhalitsa ku Beteliko. Koma patangopita miyezi itatu, anatipempha kuti tikayambe utumiki woyang’anira chigawo ku Flanders. Ndiyeno Aalzen ndi Els Wiegersma anatumizidwa kudzachita umishonale ku Belgium. Atafika anauzidwa kuti azichita utumiki woyang’anira chigawo ndipo ife tinapemphedwa kuti tibwerere ku Beteli. Ine ndinkatumikira mu Dipatimenti ya Utumiki. Kuyambira mu 1968 kufika mu 1980 utumiki wathu unkasinthasintha. Nthawi zina tinkatumikira ku Beteli koma nthawi zina m’ntchito yoyendayenda. Kuchokera mu 1980 mpaka 2005, ndinatumikiranso monga woyang’anira chigawo.
Ngakhale kuti utumiki wathu unkasinthasintha, sitinaiwale kuti tinadzipereka kwa Yehova kuti timutumikire ndi mtima wonse. Tinkasangalala kwambiri ndi utumiki uliwonse podziwa kuti ankatisintha n’cholinga choti tithandize kwambiri pa ntchito yokhudza Ufumu.
Janny: Ndinasangalala kwambiri nditakhala ndi mwayi wopita ndi Markus ku Brooklyn mu 1977 ndiponso ku Patterson mu 1997 kusukulu ya abale a m’Komiti ya Nthambi.
YEHOVA AMADZIWA ZIMENE TIKUFUNIKIRA
Markus: Mu 1982, Janny anachitidwa opaleshoni ndipo anachira bwinobwino. Patapita zaka zitatu, mpingo wa ku Louvain unatipatsa mwayi woti tizikhala m’zipinda zina pamwamba pa Nyumba ya Ufumu. Apa tsopano tinali ndi nyumba yathuyathu pambuyo pa zaka 30 zokhala opanda nyumba. Tsiku Lachiwiri, pokonzekera kupita ku mpingo wina, ndinkayenera kudutsa masitepe 54 mobwerezabwereza kuti nditsitse katundu wathu kuchokera m’nyumbayo. Mwamwayi, mu 2002 abale anakonza zoti tizikhala m’zipinda zina za m’munsi. Nditakwanitsa zaka 78, tinapemphedwa kukachita upainiya wapadera kutauni ya Lokeren. Timasangalala kwambiri kuchita upainiya wapadera ndipo timatha kulowa mu utumiki tsiku lililonse.
“Chofunika kwambiri ndi kutumikira Yehova basi osati mtundu wa utumiki kapena malo amene tikutumikira”
Janny: Tikaphatikiza zaka zimene ine ndi Markus tachita utumiki wa nthawi zonse, zikukwana 120. Taona Yehova akukwaniritsa lonjezo lake lakuti ‘sadzatisiya ngakhale pang’ono’ ndiponso lakuti tikamamutumikira mokhulupirika ‘sitidzasowa kanthu.’—Aheb. 13:5; Deut. 2:7.
Markus: Pamene tinali achinyamata tinadzipereka kwa Yehova. Sitinkafunafuna zinthu zazikulu pamoyo wathu. Takhala tikuvomera mosangalala utumiki uliwonse podziwa kuti chofunika kwambiri ndi kutumikira Yehova basi osati mtundu wa utumiki kapena malo amene tikutumikira.
^ ndime 5 Patapita nthawi, bambo anga, mayi anga, mchemwali wanga wamkulu komanso ang’ono anga awiri anakhalanso a Mboni.


text:
OLAN LT, UABKhadi pafupifupi bizinesi
OLAN LT, UAB
Akukonzekera, Amaika mumsewu ntchito, Animal chakudya, Biofuels, Briquettes mafuta +28
Zikalata
Map
Ntchito gulu
Akukonzekera, Amaika mumsewu ntchito, Animal chakudya, Biofuels, Briquettes mafuta, Chakudya, Chakudya pawiri, Granules, Konkire zamgululi, Kumaliza mulitali, Kumaliza zipangizo, Mafuta, Mafuta olimba, Malonda katundu, Mchere, Midadada nyumba, Miyala, Miyala, Mphamvu ndi zinthu zina zachilengedwe, Mulitali wall, Quarries, Stone akuwaza, Stone chokongoletsera, Stone chomenyedwa, Stone processing, Stone zamgululi, Stone zida, Stoneware, Yomanga road, Zachilengedwe, Zomangamanga, malo, Zomangira, Zowoneka
Qr code
vCard
Website
Site dzina: UAB OLAN LT - prekyba granitine skalda, akmens gaminiais, trinkelėmis.


text:
NSANJA YA OLONDA NOVEMBER 2014
Kodi Satana Alipodi?
Ngati Satana kulibe, ndiye kuti anthu amene amamuopa, amangoopa chinthu chomwe kulibe. Koma ngati alipodi, ndiye kuti anthu amene amaganiza kuti kulibe akhoza kunyengedwa mosavuta.
Kodi Satana Alipodi?
Kodi Satana ndi maganizo oipa amene munthu amakhala nawo mumtima mwake kapena ndi mngelo woipa yemwe amasocheretsa anthu?
Kodi Satana Ndi Maganizo Oipa Chabe?
Pali nkhani za m’Baibulo ziwiri zimene zingatithandize kupeza yankho la funso limeneli.
Kodi Satana Tizimuopa?
Mulungu watipatsa zinthu 4 zimene zingatithandize kuti Satana asatisocheretse.
Kodi Ufumu wa Mulungu Unayamba Liti Kulamulira? (Gawo 2)
Ulosi wa m’Baibulo komanso maloto omwe Mulungu analotetsa mfumu ya ku Babulo zimatithandiza kudziwa chaka chimene Ufumu wa Mulungu unayamba kulamulira.
“Ndingachitirenji Choipa Chachikulu Chonchi N’kuchimwira Mulungu?”
Kodi Yosefe anatha bwanji kukana zofuna za mkazi wa Potifara zoti agone naye?
Kuyankha Mafunso a M’Baibulo
Kodi tikuphunzirapo chiyani pa nkhani zokhudza anthu amene Yesu anawaukitsa, nanga zimenezi zimatithandiza bwanji kukhulupirira malonjezo amene tikuyembekezera?
Zina zimene zili pawebusaiti
Kodi Mulungu Analenga Mdyerekezi Kuti Azitiyesa?
Kodi Satana anachokera kuti? Werengani nkhaniyi kuti mudziwe chifukwa chake Yesu ananena kuti Mdyerekezi “sanakhazikike m’choonadi.”


text:
Kodi Mumakhulupirira Kuti Dziko Linalengedwa M’masiku 6 Enieni?
Ayi. N’zoona kuti a Mboni za Yehova amakhulupirira kuti Mulungu analenga zinthu zonse. Koma sitikhulupirira kuti Mulungu analenga zinthu zonse m’masiku 6 enieni chifukwa zinthu zina zokhudza chikhulupirirochi ndi zosemphana ndi zimene Baibulo limanena. Taonani zitsanzo zotsatirazi:
Kutalika kwa masiku 6 amene Mulungu analenga zinthu zonse. Anthu ena amakhulupirira kuti Mulungu analenga zinthu zonse m’masiku 6 enieni, tsiku lililonse lokhala ndi maola 24. Koma m’Baibulo, mawu akuti “tsiku” akhoza kutanthauza nthawi yaitali.
—Genesis 2:4; Salimo 90:4.
Kodi dzikoli lakhalapo kwa zaka zingati? Anthu ena amaphunzitsa kuti dzikoli langokhala zaka masauzande ochepa kuchokera nthawi imene linalengedwa. Komabe Baibulo limasonyeza kuti dziko lapansili komanso chilengedwe chonse zinalipo masiku 6 olenga amene amatchulidwa m’Baibulo asanafike. (Genesis 1:1) Pa chifukwa chimenechi, a Mboni za Yehova satsutsa zimene asayansi ena apeza, zoti dziko lapansili lakhalapo zaka mabiliyoni ambiri kuchokera nthawi imene linalengedwa.
Ngakhale kuti a Mboni za Yehovafe timakhulupirira kuti dzikoli linalengedwa ndi Mulungu, sititsutsa zimene asayansi ena amapeza. Timakhulupirira kuti zinthu zolondola zimene asayansi angapeze zimagwirizana ndi zimene Baibulo limanena.
Onaninso
Baibulo Ndi Buku Lochokera Kwa Mulungu
Kodi Baibulo lingakuthandizeni bwanji kupirira mavuto anu? N’chifukwa chiyani muyenera kukhulupirira maulosi a m’Baibulo?
Kodi Baibulo Limanena Zotani Zokhudza Chilengedwe?
Baibulo limafotokoza za masiku 6 amene Mulungu analenga zinthu. Kodi masiku amenewa anali a maola 24?
Kodi Sayansi Imagwirizana ndi Baibulo?
Kodi m’Baibulo muli mfundo zolakwika zokhudza sayansi?


text:
MUTU 15
Chozizwitsa Choyamba Chimene Yesu Anachita
UKWATI UMENE UNACHITIKA KU KANA
YESU ANASANDUTSA MADZI KUKHALA VINYO
Yesu pamodzi ndi ena mwa ophunzira ake analowera chakumpoto ku Galileya patangodutsa masiku atatu kuchokera pamene Natanayeli anakhala mmodzi wa ophunzira ake oyambirira. Iwo ankapita ku tauni ya Kana komwe kunali kwawo kwa Natanayeli. Tauni ya Kana inali m’dera la mapiri kumpoto kwa mzinda wa Nazareti, kumene Yesu anakulira. Iwo ankapita kumeneko chifukwa anali ataitanidwa ku phwando la ukwati.
Mariya, yemwe anali amayi ake a Yesu, anapitanso ku ukwatiwo. Zikuoneka kuti Mariya ankadziwana ndi amene ankakwatiranawo ndipo ayenera kuti ankathandiza nawo ntchito yolandira komanso kusamalira alendo. N’chifukwa chake anazindikira mwamsanga kuti zinthu zina zinali zitatha ndipo anauza Yesu kuti: “Vinyo waathera.”—Yohane 2:3.
Ponena mawu amenewa, Mariya ankafuna kuti Yesu athandizepo. Poyankha, Yesu anagwiritsa ntchito mawu okuluwika osonyeza kuti akukana. Iye anati: “Kodi ndili nanu chiyani mayi?” (Yohane 2:4) Monga Mfumu yosankhidwa ndi Mulungu, cholinga cha Yesu chinali kuchita zimene Atate wake wakumwamba wamuuza, osati zimene abale ake kapena anzake amuuza. Mariya anangosiya nkhaniyi m’manja mwa mwana wake ndipo anauza anthu amene ankatumikira pa ukwatiwo kuti: “Chilichonse chimene angakuuzeni, chitani chimenecho.”—Yohane 2:5.
Pamalopo panali mbiya zamiyala zokwana 6 ndipo mbiya iliyonse inkatha kusunga madzi okwana malita 40. Yesu anauza anthu amene ankagwira ntchito pa ukwatipo kuti: “Dzazani mbiyazi ndi madzi.” Kenako anawauza kuti: “Tunganimo tsopano mupereke kwa woyang’anira phwandoli.”—Yohane 2:7, 8.
Woyang’anira phwandoyo anasangalala kwambiri atalawa vinyoyo chifukwa anali wokoma kwambiri koma sanadziwe kuti vinyoyo anali atapangidwa mozizwitsa. Choncho anaitana mkwati n’kumuuza kuti: “Munthu aliyense amatulutsa vinyo wabwino choyamba, ndipo anthu akaledzera, m’pamene amatulutsa wosakoma kwenikweni. Koma iwe wasunga vinyo wabwino mpaka nthawi ino.”—Yohane 2:10.
Chimenechi chinali chozizwitsa choyamba chimene Yesu anachita. Ophunzira akewo ataona zimene Yesu anachitazi, anayamba kumukhulupirira kwambiri. Kenako Yesu, mayi ake ndi abale ake ananyamuka n’kupita ku Kaperenao, mzinda womwe unali m’mbali mwa nyanja ya Galileya, kumpoto chakumadzulo.
Onaninso
Yesu Ankachita Zozizwitsa
Kodi zozizwitsa za Yesu zinasonyeza kuti adzachita chiyani m’tsogolo pamene azidzalamulira dziko lapansi?


text:
MFUNDO ZOTHANDIZA MABANJA | BANJA
Kodi Mungasonyeze Bwanji kuti Mumayamikira Zimene Mwamuna Kapena Mkazi Wanu Amachita?
VUTO LIMENE LIMAKHALAPO
Kuti banja liziyenda bwino mwamuna ndi mkazi ayenera kusonyeza kuti amayamikirana. Koma pakapita nthawi amuna ndi akazi ambiri amasiya kuona zinthu zimene winayo akuchita bwino n’kumamuyamikira. Mlangizi wina wa mabanja ananena m’buku lake kuti mabanja ambiri amene amabwera kudzapempha thandizo “nthawi zambiri amadandaula za zimene mnzawo sakuchita [m’banja lawo] osati zimene amachita. Amandiuza zimene akufuna kuti zisinthe m’banja lawo osati zimene akufuna kuti zipitirire. Vuto lalikulu n’lakuti anthuwo amalephera kusonyezana chikondi poyamikirana.”
Kodi inuyo mungapewe bwanji vutoli?
ZIMENE MUYENERA KUDZIWA
Kuyamikirana kukhoza kuchepetsako mavuto m’banja. Mukamayesetsa kuzindikira makhalidwe abwino amene mnzanu ali nawo ndiponso kumuyamikira, banja lanu likhoza kumayenda bwino. Ngakhale nkhani zikuluzikulu zikhoza kutha mosavuta ngati munthu amaona kuti mnzake amamuyamikira.
Akazi. Buku limene talitchula lija linanenanso kuti: “Akazi ambiri sayamikira ntchito yaikulu imene amuna awo amagwira posamalira banja lawo.” Amuna akhoza kukhalanso ndi nkhawa imeneyi ngakhale m’mabanja amene onse mwamuna ndi mkazi amapeza ndalama.
Amuna. Amuna ambiri sayamikira ntchito zimene akazi awo amagwira monga kuthandiza kupeza ndalama, kulera ana kapena kusamalira pakhomo. Mkazi wina dzina lake Fiona, * yemwe wakhala m’banja zaka pafupifupi zitatu, anati: “Aliyense amalakwitsa zinthu ndipo ineyo ndikalakwitsa ndimadandaula. Koma mwamuna wanga akandiuza kuti ndagwira bwino ntchito inayake ndimazindikira kuti amandikonda ngakhale kuti pali zina zimene ndimalakwitsa. Izi zimandisangalatsa ndipo ndimaona kuti ndine wofunika.”
Banja likhoza kukhala pa ngozi ngati mwamuna kapena mkazi amaona kuti mnzake sakumuyamikira. Mkazi wina dzina Valerie anati: “Ngati umaona kuti mnzako sakuyamikira n’zosavuta kuti uyambe kukopeka ndi munthu wina amene amakuyamikira.”
ZIMENE MUNGACHITE
Muzikhala ndi chidwi. Mlungu uno muyesetse kuona makhalidwe abwino a mwamuna kapena mkazi wanu. Muyesetsenso kuona ntchito zimene mnzanuyo amagwira zomwe zimathandiza kuti banja lanu liziyenda bwino. Mwina pali ntchito zina zomwe amagwira zimene simumaziyamikira kwenikweni. Ndiyeno kumapeto kwa mlunguwu, lembani (1) makhalidwe abwino amene mnzanuyo ali nawo ndiponso (2) ntchito zimene wagwira pothandiza banja lanu.
Kodi kuchita chidwi n’kofunikadi? Inde. Mkazi wina dzina lake Erika anati: “Ukakhala m’banja kwa zaka zingapo ukhoza kusiya kuona zinthu zabwino zimene mnzakoyo amachita n’kuyamba kumangoganizira zimene sachita.”
Dzifunseni kuti: ‘Kodi ndimayamikiradi zimene mwamuna kapena mkazi wanga amachita?’ Mwachitsanzo, ngati mwamuna wanu wakonza zinthu zina pakhomo, kodi mumalephera kumuthokoza chifukwa choona kuti ndi udindo wake kuchita zimenezo? Ngati ndinu mwamuna, kodi mumaona kuti simuyenera kuyamikira mkazi wanu pa ntchito yolera ana imene amagwira chifukwa choti ndi zimene ayenera kuchita? Nthawi zonse muziyesetsa kuona ndiponso kuyamikira zinthu zonse zimene mnzanu amachita pothandiza banja lanu.
Muziyamikirana pafupipafupi. Baibulo limanena kuti tiyenera ‘kumasonyeza kuti ndife oyamikira.’ (Akolose 3:15) Choncho muyenera kumayamikira mwamuna kapena mkazi wanu nthawi zonse. Mwamuna wina dzina lake James anati: “Mkazi wanga akamandithokoza chifukwa cha zimene ndachita zimandilimbikitsa ndipo zimandilimbikitsa kuti ndiyesetse kukhala mwamuna wabwino.”
Mwamuna ndi mkazi akamayamikirana amagwirizana kwambiri. Mwamuna wina dzina lake Michael anati: “Ndimaona kuti mabanja ambiri sangathe ngati mwamuna ndi mkazi atamaganizira kwambiri zinthu zabwino zimene mnzawoyo amachita. Akakumana ndi mavuto sangathamangire kuthetsa banja chifukwa choti nthawi zonse amaganizira kwambiri zinthu zosangalatsa zokhudza banja lawo.”
^ ndime 9 Mayina ena asinthidwa.
Onaninso
Kodi Baibulo Limanena Zotani pa Nkhani ya Kuyamikira?
Kukhala ndi mtima woyamikira ndi kothandiza kwambiri. Kodi kungakuthandizeni bwanji ndipo mungatani kuti mukhale ndi mtima woyamikira?


text:
Ziwerengero Zonse za 2015
Nthambi za Mboni za Yehova: 89
Mayiko Amene Anatumiza Lipoti: 240
Mipingo Yonse: 118,016
Opezeka pa Chikumbutso Padziko Lonse: 19,862,783
Amene Anadya Zizindikiro Padziko Lonse: 15,177
Ofalitsa Onse Amene Anagwira Ntchito Yolalikira: 8,220,105
Avereji ya Ofalitsa Amene Ankalalikira Mwezi Uliwonse: 7,987,279
Maperesenti a Mmene Ofalitsa Anawonjezekera Poyerekeza ndi 2014: 1.5
Obatizidwa Onse: 260,273
Avereji ya Apainiya Othandiza Mwezi Uliwonse: 443,504
Avereji ya Apainiya Okhazikika Mwezi Uliwonse: 1,135,210
Maola Onse Amene Tinathera mu Utumiki: 1,933,473,727
Avereji ya Maphunziro a Baibulo Mwezi Uliwonse: 9,708,968
M’chaka cha utumiki cha 2015, Mboni za Yehova zinagwiritsa ntchito ndalama zoposa madola 236 miliyoni posamalira apainiya apadera, amishonale ndi oyang’anira dera pa utumiki wawo. Padziko lonse pali abale ndi alongo okwana 26,011 amene akutumikira m’maofesi a nthambi. Onsewa ali m’Gulu Lapadziko Lonse la Atumiki Apadera a Nthawi Zonse a Mboni za Yehova.


text:
TIONE ZAKALE
William Whiston
William Whiston anali wasayansi, katswiri wa masamu, mtsogoleri wachipembedzo ndiponso wolemba mbiri yakale. Komanso ankagwira ntchito ndi Isaac Newton yemwenso anali katswiri wa masamu ndi sayansi. Mu 1702, Whiston anatenga udindo wa Newton ngati mphunzitsi wa masamu pa yunivesite ya Cambridge ku England. Anthu amene amakhala pa udindo umenewu ndi akatswiri a sayansi komanso a luso la zinthu zamakono.
WHISTON ndi wodziwika bwino makamaka kwa anthu amene amakonda kuwerenga Baibulo, chifukwa choti anamasulira m’Chingelezi zimene wolemba mbiri wina wachiyuda, dzina lake Flavius Josephus analemba. Zimene Josephus analembazo zimathandiza anthu kudziwa zokhudza mbiri ya Ayuda komanso Akhristu oyambirira.
ZIMENE WHISTON ANKAKHULUPIRIRA
Whiston ankaphunzira mwakhama zinthu zosiyanasiyana, makamaka zokhudza sayansi ndi chipembedzo. Ankakhulupirira kuti zimene Baibulo limanena zokhudza mmene zinthu zinalengedwera ndi zoona. Ankaonanso kuti zinthu za m’chilengedwechi zimachita zinthu mogometsa ndiponso zimayenda mwadongosolo. Kwa iye umenewu unali umboni wakuti pali winawake wanzeru amene anazilenga.
Whiston ankakhulupiriranso kuti matchalitchi achikhristu anagawikana n’kupanga zipembedzo zambirimbiri chifukwa cha zimene atsogoleri a chipembedzo ankachita. Iwo sankaphunzitsa zimene Baibulo limanena. M’malomwake ankaphunzitsa maganizo a anthu ndi a abambo a tchalitchi.
Whiston ankaona kuti zimene Baibulo limaphunzitsa zokhudza Mulungu n’zoona. Choncho anatsutsa chiphunzitso choti anthu oipa akafa amakawotchedwa kumoto. Ankaona kuti chiphunzitso chimenechi chimanyoza Mulungu, n’chosamveka komanso chimapangitsa anthu kuganiza kuti Mulungu ndi wankhanza. Koma chimene chinapangitsa kuti akuluakulu a tchalitchi adane naye kwambiri n’choti iye ankatsutsa chiphunzitso cha Utatu. Chiphunzitsochi chimati pali Mulungu Atate, Mulungu Mwana ndi Mulungu Mzimu ndipo onse ndi ofanana, koma amapanga mulungu mmodzi.
ANACHOTSEDWA NTCHITO NDIPO ANZAKE ANAYAMBA KUMUSALA’
Whiston atafufuza mozama anapeza kuti Akhristu oyambirira sankaphunzitsa kuti pali milungu itatu mwa Mulungu mmodzi. Koma chiphunzitsochi chinayamba pamene Akhristu anayamba kutsatira mfundo za anthu amene sankalambira Mulungu. * Anzake anamuuza kuti asafalitse zimene wapezazo chifukwa zikhoza kumuika m’mavuto. Komabe Whiston sanalole zimenezi chifukwa ankaona kuti ndi bwino anthu adziwe kuti Yesu ndi Mwana wa Mulungu ndipo anachita kulengedwa.
Whiston ankadziwa kuti akhoza kuchotsedwa ntchito chifukwa akuluakulu a yunivesite ya Cambridge ankachotsa ntchito munthu aliyense amene ankaphunzitsa zinthu zosiyana ndi zimene tchalitchi cha Anglican chinkaphunzitsa. Komabe Whiston anaona kuti ankayenera kufalitsa zimene anapezazo. Iye analemba kuti: “Palibe . . . chimene chingandiletse kufalitsa zimenezi.” Izi zinali zosiyana ndi zimene Newton anachita chifukwa nayenso ankaona kuti chiphunzitso cha Utatu n’chabodza, koma sanauze anthu zimene anapeza.
Chifukwa choti Whiston sanalole kusiya zimene ankakhulupirira, “anachotsedwa ntchito ndipo anzake anayamba kumusala”
Mu 1710, Whiston anachotsedwadi ntchito. Chifukwa choti Whiston sanalole kusiya zimene ankakhulupirira, “anachotsedwa ntchito ndipo anzake anayamba kumusala.” Koma zimenezi sizinamubweze m’mbuyo. Ndipotu, pa nthawi imene anthu ankamunena kuti akuphunzitsa zinthu zachilendo, Whiston analemba nkhani zingapo zofotokoza Chikhristu chenicheni chimene otsatira a Yesu ankatsatira. Kenako, Whiston anayambitsa gulu lolimbikitsa kuti anthu azitsatira Chikhristu choyambirira ndipo ankakumana kunyumba kwake ku London.
Ngakhale kuti anali atachotsedwa ntchito ndipo anakhala pa mavuto a zachuma kwa kanthawi, Whiston anapitirizabe kulemba nkhani zake komanso ankapita m’malo ogulitsira khofi ku London n’kumakauza anthu zimene ankakhulupirira. Pofuna kuthandiza anthu kudziwa mbiri ya Chikhristu choyambirira, mu 1737 Whiston anatulutsa buku lomwe analimasulira kuchokera ku zimene Josephus analemba. Bukuli likusindikizidwabe mpaka pano.
Whiston anali munthu wolimba mtima. Chifukwa cha zimenezi, wolemba mabuku wina dzina lake James E. Force, ananena kuti anthu ambiri amaona kuti Whiston “anali wosiyana ndi anthu ena.” Ena amamuona kuti anali katswiri wa Baibulo, wakhama pofufuza nkhani zokhudza chipembedzo komanso sankasintha maganizo pa zimene ankakhulupirira ngakhale kuti anthu ambiri ankamutsutsa.
^ ndime 10 Baibulo limafotokoza momveka bwino zokhudza Mulungu. Kuti mudziwe zambiri pa nkhaniyi, pitani pa webusaiti yathu ya jw.org/ny. Pitani pamene palembedwa kuti ZIMENE BAIBULO LIMAPHUNZITSA > KUYANKHA MAFUNSO A M’BAIBULO.
Onaninso
Kodi Muyenera Kukhulupirira Utatu?
Kodi kutchalitchi kwanu amaphunzitsa za Utatu? Kodi mfundo zimene anagwirizana pa msonkhano wa ku Nicaea zimakhudza zimene mumakhulupirira?


text:
KODI ZINANGOCHITIKA ZOKHA?
Mbalame ya Albatross Yosatopa ndi Kuuluka
PALI mbalame zina zomwe zimatha kuuluka m’mwamba kwambiri komanso kwa nthawi yaitali mosavutikira, ndipo imodzi mwa mbalame zimenezi ndi mbalame yotchedwa albatross. Mbalameyi imakhala ndi mapiko aatali mamita 3.4 ndipo imatha kulemera makilogalamu 8.5. Mbalame ya albatross imatha kuuluka ulendo wautali ndipo poulukapo sifuna mphamvu zambiri. Chomwe chimathandiza mbalameyi kuchita zimenezi ndi mmene thupi lake lilili komanso luso lake pouluka.
Taganizirani izi: Mapiko a mbalame ya albatross ali ndi minofu inayake yomwe imachititsa kuti ikawongola mapiko ake pouluka isamatope msanga chifukwa chowongola mapikowo kwa nthawi yaitali. Zimenezi zimathandizanso kuti isamagwiritse ntchito mphamvu zambiri. Chinanso chomwe chimathandiza kuti mbalameyi iziuluka nthawi yaitali ndi luso lake lotha kudziwa kayendedwe ka mphepo yapanyanja.
Mbalameyi ikamauluka pamwamba pa nyanja imakwera kenako n’kutsika kwinaku ikudzitembenuza, zomwe zimathandiza kuti iziulukabe bwinobwino ngakhale kuli mphepo yamphamvu. Akatswiri asayansi angotulukira posachedwapa chimene chimathandiza kuti mbalameyi izichita zimenezi. Pogwiritsa ntchito makamera amphamvu kwambiri komanso mapulogalamu a pakompyuta, akatswiriwa apeza kuti mbalame za albatross sizitopa msanga zikamauluka chifukwa zimayamba kulowera kumene kukuchokera mphepo kenako zimakwera m’mwamba n’kuyamba kutsika, kulowera kumene kukupita mphepo. Asayansiwa ananena kuti mbalamezi zikamauluka mwa njira imeneyi zimatha kuuluka kwa nthawi yaitali sizakukupiza mapiko ake.
Potengera zimene mbalameyi imachita ikamauluka, asayansi akuona kuti akhoza kupanga ndege zosawononga mafuta ambiri mwinanso zosagwiritsa ntchito injini.
Kodi inuyo mukuganiza bwanji? Kodi zinangochitika zokha kuti mbalame ya albatross iziuluka chonchi?


text: 7 Pambuyo pa zimenezi, mu ulamuliro wa mfumu Aritasasita+ ya ku Perisiya, panali mwamuna wina dzina lake Ezara.+ Iye anali mwana wa Seraya.+ Seraya anali mwana wa Azariya, Azariya anali mwana wa Hilikiya,+2 Hilikiya anali mwana wa Salumu,+ Salumu anali mwana wa Zadoki, Zadoki anali mwana wa Ahitubu,+3 Ahitubu anali mwana wa Amariya,+ Amariya anali mwana wa Azariya,+ Azariya anali mwana wa Merayoti,+4 Merayoti anali mwana wa Zerahiya,+ Zerahiya anali mwana wa Uzi,+ Uzi anali mwana wa Buki,+5 Buki anali mwana wa Abisuwa,+ Abisuwa anali mwana wa Pinihasi,+ Pinihasi anali mwana wa Eleazara,+ ndipo Eleazara anali mwana wa Aroni+ wansembe wamkulu.+6 Ezara ameneyu ananyamuka n’kuchoka ku Babulo. Iye anali katswiri wodziwa kukopera+ chilamulo cha Mose,+ chimene Yehova Mulungu wa Isiraeli anapereka. Chotero mfumu inamupatsa zopempha zake zonse chifukwa dzanja la Yehova Mulungu wake linali pa iye.+7 Choncho ena mwa ana a Isiraeli, ansembe,+ Alevi,+ oimba,+ alonda a pazipata,+ ndi Anetini+ anapita ku Yerusalemu m’chaka cha 7 cha mfumu Aritasasita.+8 Patapita nthawi, Ezara anafika ku Yerusalemu m’mwezi wachisanu, m’chaka cha 7 cha mfumuyo.9 Zinatero chifukwa pa tsiku loyamba la mwezi woyamba, iye analamula anthu kuti anyamuke ku Babulo, ndipo pa tsiku loyamba la mwezi wachisanu, iye anafika ku Yerusalemu chifukwa dzanja labwino la Mulungu wake linali pa iye,+10 popeza Ezara anakonza+ mtima wake kuti aphunzire chilamulo cha Yehova+ ndi kuchichita+ ndiponso kuti aphunzitse+ mu Isiraeli malamulo+ ndi chilungamo.+11 Izi n’zimene zinali m’kalata imene Mfumu Aritasasita inapatsa wansembe Ezara wokopera zinthu, wokopera+ mawu a malamulo a Yehova ndi malangizo ake kwa Aisiraeli:12 “Kuchokera kwa Aritasasita,+ mfumu ya mafumu,+ kupita kwa wansembe Ezara, wokopera chilamulo cha Mulungu wakumwamba:+ Ukhale ndi mtendere wochuluka.+ Tsopano13 ine ndaika lamulo+ lakuti aliyense mu ufumu wanga+ pakati pa anthu a Isiraeli, ansembe awo, ndi Alevi amene akufuna kupita nawe ku Yerusalemu apite.+14 Popeza kuchokera kwa mfumu ndi aphungu ake 7+ lamulo linaperekedwa kuti afufuze+ zokhudza Yuda ndi Yerusalemu, m’chilamulo+ cha Mulungu+ wako chimene chili m’manja mwako,15 ndi kutinso munyamule siliva ndi golide zimene mfumu ndi aphungu ake apereka mwaufulu+ kwa Mulungu wa Isiraeli, amene amakhala ku Yerusalemu.+16 Munyamulenso siliva ndi golide yense amene mum’peze m’chigawo chonse cha Babulo, limodzi ndi mphatso za anthu+ ndi za ansembe omwe akupereka mwaufulu kunyumba ya Mulungu wawo,+ yomwe ili ku Yerusalemu.17 Ndi ndalama zimenezi, ukagule mwamsangamsanga ng’ombe zamphongo,+ nkhosa zamphongo,+ ana a nkhosa amphongo,+ limodzi ndi nsembe zake zambewu+ ndiponso nsembe zake zachakumwa.+ Zimenezi ukazipereke paguwa lansembe la panyumba ya Mulungu wako,+ yomwe ili ku Yerusalemu.+18 “Zilizonse zimene iweyo ndi abale ako mudzaone kuti n’zabwino kuchita ndi siliva ndi golide wotsalayo,+ mogwirizana ndi chifuniro+ cha Mulungu wanu, mudzachite zimenezo.+19 Ziwiya+ zimene ukupatsidwa kuti zikagwiritsidwe ntchito pa utumiki wa panyumba ya Mulungu wako, ukazipereke zonse ku Yerusalemu n’kukaziika pamaso pa Mulungu.+20 Zinthu zina zonse zofunika panyumba ya Mulungu wako zimene ukuyenera kupereka, udzazitenge kunyumba ya mfumu yosungiramo chuma.+21 “Ineyo mfumu Aritasasita ndalamula+ asungichuma onse+ amene ali kutsidya lina la Mtsinje,*+ kuti chilichonse chimene wansembe Ezara,+ wokopera chilamulo cha Mulungu wakumwamba, angapemphe kwa inu chichitidwe mwamsanga.22 Mum’patse ngakhale matalente* 100+ a siliva, tirigu wokwana miyezo 100 ya kori,*+ vinyo+ wokwana mitsuko*+ 100, mafuta okwana mitsuko 100,+ ndi mchere+ wochuluka.23 Zonse zimene Mulungu wakumwamba+ walamula+ zokhudza nyumba yake, zichitike modzipereka kwambiri+ kuti mkwiyo usayakire dziko la mfumu ndiponso usayakire ana ake.+24 Amuna inu mudziwe kuti ansembe,+ Alevi,+ oimba,+ alonda a pakhomo,+ Anetini,+ ndi anthu ogwira ntchito panyumba ya Mulunguyi, musawakhometse msonkho umene munthu aliyense amakhoma, msonkho wakatundu,+ kapena msonkho wapanjira.+25 “Iweyo Ezara, pogwiritsa ntchito nzeru+ zimene Mulungu wako wakupatsa, uike anthu osungitsa malamulo ndi oweruza kuti nthawi zonse aziweruza+ anthu onse a kutsidya lina la Mtsinje, ngakhalenso onse odziwa malamulo a Mulungu wako. Aliyense wosadziwa malamulowo, amuna inu mum’phunzitse.+26 Aliyense wosatsatira chilamulo cha Mulungu wako+ ndi chilamulo cha mfumu, azipatsidwa chiweruzo msangamsanga, kaya choti aphedwe,+ athamangitsidwe,+ alipitsidwe ndalama,+ kapena aikidwe m’ndende.”27 Atamandike Yehova Mulungu wa makolo athu,+ amene waika maganizo amenewa mumtima+ mwa mfumu, kuti nyumba ya Yehova imene ili ku Yerusalemu ikongoletsedwe.+28 Iye wandisonyeza kukoma mtima kosatha+ pamaso pa mfumu, pamaso pa aphungu ake,+ ndi pamaso pa akalonga onse amphamvu a mfumu. Ineyo ndinadzilimbitsa chifukwa dzanja+ la Yehova Mulungu wanga linali pa ine, ndipo ndinasonkhanitsa atsogoleri a Aisiraeli kuti apite nane limodzi.


text:
NKHANI YA PACHIKUTO | KODI MUMATANI MUKAKUMANA NDI MAVUTO?
Vuto Limene Limakhalapo: Kupanikizika
MWINA simunkayembekezera kuti moyo wanu udzakhala mmene ulili panopa. N’kutheka kuti mumapanikizika chifukwa chosamalira banja, kugwira ntchito ndiponso kusamalira makolo amene akudwala. Koma mukuonanso kuti si bwino kuchita zonse zimene anthu ena angafune ndipo mwina simungakwanitse. Ndiyeno kodi mungatani?
CHITSANZO CHA M’BAIBULO: MOSE
Poyamba Mose ankaweruza yekha Aisiraeli ndipo mwina ankaona kuti ndi udindo wake. Koma apongozi ake anamuuza kuti: ‘Imene ukutsatirayi si njira yabwino. Ndithu utopa nazo zimenezi.’ Apongozi akewo anamuuza kuti apeze amuna oyenerera amene angathandize kuti nkhani zovuta kwambiri zokha zizibwera kwa Mose. Ndiyeno anamutsimikizira kuti: “Udzaikwanitsa ntchitoyi komanso anthuwa adzabwerera kumahema awo mu mtendere.”—Ekisodo 18:17-23.
ZIMENE DELINA AMACHITA
Monga tanenera m’nkhani yoyamba ija, Delina amadwaladwala komanso amasamalira azichimwene ake atatu olumala. Iye anati: “Sindidera nkhawa za mawa ndipo sindizengereza kuchita zinthu. Izi zimandithandiza kuti ndisamapanikizike. Ndimauzanso anthu momasuka zimene ndikuvutika nazo. Choncho mwamuna wanga komanso anthu ena amandithandiza. Tsiku lililonse ndimapezanso nthawi yochepa yosamalira maluwa chifukwa zimandisangalatsa.”
“Chilichonse chili ndi nthawi yake.”—Mlaliki 3:1
ZIMENE MUNGACHITE
Ngati mumapanikizika kwambiri, yesani izi:
Mungapemphe ena kuti azikuthandizani. Mwachitsanzo, mungapemphe ana anu, achibale kapena anzanu amene amakhala pafupi.
Muziuza anthu ena mavuto anu. Mwachitsanzo, mungakambirane ndi abwana anu ngati akukupanikizani. Mwina mukawafotokozera mavuto anu, akhoza kukuchepetserani ntchito.
Lembani zinthu zonse zimene muyenera kuchita mlungu uliwonse. Kodi pali zinthu zina zimene anthu ena angakuchitireni?
Mukaitanidwa kocheza ganizani bwino musanavomere. Ngati mulibe nthawi yokwanira kapena mwatopa, mungokana mwaulemu.
Mfundo Yofunika: Mukamayesa kuchita zonse nokha mukhoza kulephera kuchita chilichonse.
Onaninso
Kodi Mungatani Kuti Muzigwiritsa Ntchito Bwino Nthawi?
Njira imodzi imene ingakuthandizeni kuti muzigwiritsa ntchito bwino nthawi yanu ndi kuonanso bwinobwino zinthu zimene mumachita pa moyo wanu. Kodi zinthu zimenezi ndi ziti?


text: 43 Ndiyeno Yeremiya atamaliza kuuza anthu onse mawu onse a Yehova Mulungu wawo, amene Yehova Mulungu anatuma Yeremiya kukawauza,+2 Azariya mwana wa Hoshaya,+ Yohanani+ mwana wa Kareya ndi anthu enanso odzikuza+ anauza Yeremiya kuti: “Ukunena zabodza. Yehova Mulungu wathu sanakutume kudzatiuza+ kuti, ‘Musapite ku Iguputo kuti mukakhale kumeneko monga alendo.’+3 Koma Baruki+ mwana wa Neriya ndiye akukulimbikitsa kunena zinthu zofuna kutipweteketsa ndi cholinga chotipereka m’manja mwa Akasidi kuti atiphe kapena kutitenga kupita ku ukapolo ku Babulo.”+4 Chotero Yohanani mwana wa Kareya, akuluakulu onse a magulu ankhondo ndi anthu onse sanamvere mawu a Yehova+ kuti apitirize kukhala m’dziko la Yuda,+5 moti Yohanani mwana wa Kareya ndi akuluakulu onse a magulu ankhondo anatenga otsala a Yuda amene anabwerera kuchokera ku mitundu yonse ya anthu kumene anathawira kuti akhale m’dziko la Yuda kwa kanthawi kochepa.+6 Anatenga amuna amphamvu, akazi awo, ana aang’ono, ana aakazi a mfumu+ ndiponso aliyense amene Nebuzaradani+ mkulu wa asilikali olondera mfumu analola kuti akhale ndi Gedaliya+ mwana wa Ahikamu,+ mwana wa Safani.+ Anatenganso mneneri Yeremiya ndi Baruki+ mwana wa Neriya.7 Pamapeto pake anafika ku Iguputo+ chifukwa sanamvere mawu a Yehova ndipo patapita nthawi anakafika ku Tahapanesi.+8 Tsopano pamene Yeremiya anali ku Tahapanesi, Yehova anamuuza kuti:9 “Tenga miyala ikuluikulu ndipo ukaibise m’dothi limene anamangira chiunda cha njerwa chimene chili pakhomo la nyumba ya Farao ku Tahapanesi. Ukachite zimenezi amuna onse achiyuda akuona.+10 Kenako ukawauze kuti, ‘Yehova wa makamu, Mulungu wa Isiraeli wanena kuti: “Inetu ndikuitana Nebukadirezara mfumu ya Babulo+ mtumiki wanga,+ ndipo ndidzaika mpando wake wachifumu pamwamba penipeni pa miyala iyi imene ndaibisa. Iye adzamanga hema wake waulemerero pamwamba pa miyala imeneyi.11 Nebukadirezara adzabwera kudzathira nkhondo dziko la Iguputo.+ Woyenera kufa ndi mliri adzafa ndi mliri. Woyenera kutengedwa kupita ku ukapolo adzatengedwa kupita ku ukapolo. Woyenera kufa ndi lupanga adzafa ndi lupanga.+12 Nyumba za milungu ya Iguputo ndidzaziyatsa moto.+ Nebukadirezara adzatentha milunguyo ndi kuitenga kupita nayo kudziko lina. Monga mmene m’busa savutikira kuvala chovala chake,+ Nebukadirezara sadzavutika kugonjetsa dziko la Iguputo ndi kuchokako atapambana.13 Iye adzaphwanyaphwanya zipilala za ku Beti-semesi,* mzinda umene uli ku Iguputo. Ndipo nyumba za milungu ya Iguputo adzazitentha.”’”


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
40 “Limbikitsani anthu anga. Ndithu alimbikitseni,” akutero Mulungu wanu anthu inu.+
2 “Mulankhuleni Yerusalemu momufika pamtima.+ Muuzeni mofuula kuti ntchito yake yogwira mokakamizidwa yatha,+ ndiponso kuti zolakwa zake zalipiridwa.+ Pakuti kuchokera m’dzanja la Yehova, iye walandira malipiro okwanira a machimo ake onse.”+
3 Tamverani! Winawake akufuula m’chipululu kuti:+ “Konzani njira ya Yehova+ anthu inu! Wongolani msewu wa Mulungu wathu wodutsa m’chipululu.+
4 Chigwa chilichonse chikwezedwe m’mwamba,+ ndipo phiri lililonse ndi chitunda chilichonse zitsitsidwe.+ Malo okumbikakumbika asalazidwe ndipo malo azitundazitunda akhale chigwa.+
5 Ulemerero wa Yehova ndithu udzaonekera+ ndipo anthu onse adzauonera limodzi,+ pakuti pakamwa pa Yehova m’pamene panena zimenezi.”+
6 Tamvera! Winawake akunena kuti: “Lankhula mofuula!”+ Ndiye wina akuti: “Ndilankhule mofuula za chiyani?”
“Anthu onse ali ngati udzu wobiriwira ndipo kukoma mtima kwawo konse kosatha kuli ngati maluwa akutchire.+
7 Udzu wobiriwirawo wauma ndipo maluwawo afota+ chifukwa mpweya wa Yehova wauzirapo.+ Ndithu anthu ali ngati udzu wobiriwira.+
8 Udzu wobiriwirawo wauma. Maluwawo afota.+ Koma mawu a Mulungu wathu adzakhala mpaka kalekale.”+
9 Iwe mkazi amene ukubweretsa uthenga wabwino wonena za Ziyoni,+ kwera phiri lalitali.+ Lankhula mwamphamvu ndiponso mofuula, iwe mkazi amene ukubweretsa uthenga wabwino wonena za Yerusalemu.+ Fuula! Usachite mantha.+ Uza mizinda ya ku Yuda kuti: “Uyu ndiye Mulungu wanu.”+
10 Taonani! Yehova, Ambuye Wamkulu Koposa, adzabwera ngati wamphamvu ndipo dzanja lake lizidzalamulira m’malo mwa iyeyo.+ Mphoto yake ili ndi iyeyo+ ndipo malipiro amene amapereka ali pamaso pake.+
11 Iye adzaweta gulu lake lankhosa ngati m’busa.+ Adzasonkhanitsa pamodzi ana a nkhosa ndi dzanja lake,+ ndipo adzawanyamulira pachifuwa pake.+ Nkhosa zoyamwitsa adzayenda nazo mosamala.+
12 Ndani anayezapo madzi onse a m’nyanja pachikhatho cha dzanja lake?+ Ndani anayezapo kumwamba konse ndi dzanja lake?+ Ndani anayezapo fumbi lonse la padziko lapansi ndi mbale imodzi yokha yoyezera?+ Ndani anayezapo mapiri ndi muyezo, kapena ndani anayezapo zitunda pa sikelo?
13 Ndani anayezapo mzimu wa Yehova? Ndi munthu uti amene angamupatse malangizo kapena kumuphunzitsa kanthu?+
14 Kodi anafunsirapo nzeru kwa ndani kuti amuthandize kumvetsetsa zinthu? Ndani amamuphunzitsa njira ya chilungamo? Ndani amamuphunzitsa kuti azidziwa zinthu,+ ndipo ndani amamuphunzitsa kuti akhale womvetsa bwino zinthu?+
15 Taonani! Mitundu ya anthu ili ngati dontho la madzi lochokera mumtsuko, ndipo kwa iye ili ngati fumbi pasikelo.+ Iyetu amanyamula zilumba+ ngati kuti ndi fumbi.
16 Ngakhale mitengo yonse ya ku Lebanoni singakwane kusonkhezera moto kuti usazime, ndipo nyama zake zam’tchire+ si zokwanira kukhala nsembe yopsereza.+
17 Mitundu yonse ndi yopanda pake pamaso pake.+ Amaiona ngati si kanthu n’komwe, ngati kuti iyo kulibe.+
18 Kodi anthu inu Mulungu mungamuyerekezere ndi ndani,+ ndipo kodi mungapange chiyani choti mumufanizire nacho?+
19 Mmisiri wapanga chifaniziro chopangidwa ndi chitsulo chosungunula.+ Mmisiri wina wa zitsulo wachikuta ndi golide,+ ndipo akuchipangira matcheni asiliva.+
20 Munthu amasankha mtengo wosawola kuti ukhale ngati chopereka.+ Amafunafuna mmisiri waluso kuti amupangire chifaniziro chosema+ chimene sichingagwedezeke.+
21 Kodi anthu inu simukudziwa? Kodi simunamve? Kodi simunauzidwe kuyambira pa chiyambi? Kodi simunamvetsetse umboni umene wakhalapo kuyambira pamene dziko lapansi linakhalapo?+
22 Pali Winawake amene amakhala pamwamba pa dziko lapansi lozungulira,+ limene okhalamo ake ali ngati ziwala. Iye anayala kumwamba ngati nsalu yopyapyala, ndipo anakutambasula ngati hema wokhalamo.+
23 Iye amatsitsa anthu olemekezeka, ndipo amachititsa oweruza a padziko lapansi kuoneka ngati sanakhalepo n’komwe.+
24 Iwo sanabzalidwe n’komwe ndipo sanafesedwe. Chitsa chawo sichinazike mizu munthaka.+ Munthu akhoza kungowauzira iwo n’kuuma,+ ndipo mphepo yamkuntho idzawauluza ngati mapesi.+
25 “Koma kodi anthu inu mungandiyerekezere ndi ndani kuti ndifanane naye?” akutero Woyerayo.+
26 “Kwezani maso anu kumwamba muone. Kodi ndani amene analenga zinthu zimenezo?+ Ndi amene akutsogolera gulu lonse la nyenyezizo malinga ndi chiwerengero chake, ndipo amaziitana potchula iliyonse dzina lake.+ Chifukwa cha kuchuluka kwa mphamvu zake zoopsa,+ ndiponso chifukwa chakuti ali ndi mphamvu zambiri zochitira zinthu, palibe imene imasowa.
27 “N’chifukwa chiyani iwe Yakobo, iwe Isiraeli, ukunena kuti: ‘Njira yanga yabisika kwa Yehova,+ ndipo zoti anthu sakundichitira chilungamo Mulungu wanga sakuziona’?+
28 Kodi iwe sukudziwa kapena kodi sunamve?+ Yehova, Mlengi wa malekezero a dziko lapansi, ndiye Mulungu mpaka kalekale.+ Iye satopa kapena kufooka.+ Palibe amene angadziwe zimene iyeyo amazimvetsa.+
29 Iye amapereka mphamvu kwa munthu wotopa,+ ndipo wofooka amam’patsa nyonga zochuluka.+
30 Anyamata adzatopa n’kufooka ndipo amuna achinyamata adzapunthwa,
31 koma anthu odalira+ Yehova adzapezanso mphamvu.+ Iwo adzaulukira m’mwamba ngati ali ndi mapiko a chiwombankhanga.+ Adzathamanga koma osafooka. Adzayenda koma osatopa.”+
Patsani ena
Patsani ena
Yesaya 40
Baibulo la Dziko Latsopano la Malemba Opatulika
https://www.jw.org/finder?docid=1011452&Book=23&Chapter=40&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D23%26Chapter%3D40%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
NKHANI YA PACHIKUTO | KODI MAWU A MULUNGU AMATI CHIYANI PA NKHANI YA KUSUTA FODYA?
Kodi Mawu a Mulungu Amati Chiyani pa Nkhani ya Kusuta Fodya?
Naoko, amene tamutchula m’nkhani yoyamba ija, anafotokoza zomwe zinamuthandiza kuti asiye kusuta fodya. Iye anati: “Ndinasiya kusuta chifukwa cha zimene ndinaphunzira zokhudza makhalidwe a Mulungu komanso cholinga chake.” Zimene Naoko anaphunzira zimapezeka m’Baibulo. Ngakhale kuti m’Baibulo mulibe mawu akuti fodya, limatithandiza kumvetsa mmene Mulungu amaonera nkhani ya kusuta fodya. * Anthu ambiri akadziwa zimenezo, zimawathandiza kuti asayambe kusuta fodya kapenanso kuti asiye, ngati amasuta. (2 Timoteyo 3:16, 17) Tiyeni tione mavuto odziwika bwino atatu amene amabwera chifukwa cha kusuta fodya. Tionanso zimene Baibulo limanena pa nkhaniyi.
MUNTHU AKAYAMBA KUSUTA AMAVUTIKA KUTI ASIYE
Mu fodya muli tinthu tinatake totchedwa nikotini, timene timapangitsa kuti munthu akayamba kusuta, azivutika kuti asiye. Tinthu timeneti timachititsa kuti munthu wosuta azikhala wogalamuka. Komanso nthawi zina tinthu timeneti tikhoza kupangitsa munthu kuti asamade nkhawa ndiponso kuti agone bwino. Kusuta kumapangitsa kuti tinthu timeneti tifike mofulumira ku ubongo ndipo zimenezi zimachitika kambirimbiri. Popeza nthawi iliyonse imene munthu wakoka ndudu amalowetsa nikotini m’mapapo ake, munthu amene amasuta ngakhale paketi imodzi pa tsiku, amalowetsa nikotini wambiri koposa amene munthu yemwe amagwiritsa ntchito mankhwala osokoneza bongo amalowetsa m’thupi lake. Zimenezi n’zimene zimapangitsa kuti munthu azilephera kusiya kusuta fodya. Munthu amene ali ndi chizolowezi chosuta amakhala ndi chibaba, ndipo ngati sanasute, samva bwino. Choncho amasuta kuti athetse mavuto amenewo.
“Kodi simukudziwa kuti ngati mudziperekabe kwa winawake monga akapolo kuti muzimumvera, mumakhala akapolo ake?”—Aroma 6:16
Kodi mungathedi kumvera Mulungu ngati muli akapolo a fodya?
Baibulo limatithandiza kuti tiziona moyenera nkhani imeneyi. Limati: “Kodi simukudziwa kuti ngati mudziperekabe kwa winawake monga akapolo kuti muzimumvera, mumakhala akapolo ake chifukwa chakuti mumamumvera?” (Aroma 6:16) Ngati chibaba cha fodya chikuchititsa munthu kuti aziganiza kapena kuchita zinthu mwa njira inayake, ndiye kuti munthuyo ndi kapolo wa khalidwe lakelo. Koma Yehova Mulungu amafuna kuti timasuke ku makhalidwe amene amawononga thupi komanso maganizo athu. (Salimo 83:18; 2 Akorinto 7:1) Choncho munthu akayamba kumvetsa zimene Yehova amafuna kuti tizichita komanso akamafuna kumulemekeza, amazindikira kuti iye ndi woyenera kumutumikira ndi mtima wonse. Amazindikiranso kuti sangathe kuchita zimenezi ngati akukhalabe kapolo wa khalidwe loipa. Zimenezi zimathandiza munthuyo kuti ayambe kufunitsitsa kusiya kusuta fodya.
Olaf, yemwe amakhala ku Germany, anayamba kusuta fodya ali ndi zaka 12 ndipo anasuta kwa zaka 16. Iye anayamba kusuta ngati masewera. Koma kenako chinakhala chizolowezi, moti ankaganiza kuti sangathe kusiya. Iye anati: “Tsiku lina fodya atandithera, ndinavutika kwambiri. Ndinapita mmene ndinkatayamo zotsalira, n’kutenga zotsalira za fodya amene ndinasuta kale ndipo ndinazipanga ndudu pogwiritsa ntchito nyuzipepala. Ndikaganizira zimene ndinachitazi, ndimadzimvera chisoni kwambiri.” Komabe Olaf anakwanitsa kusiya kusuta. Kodi chinamuthandiza n’chiyani? Iye anati: “Chimene chinandithandiza kwambiri ndi mtima wofuna kusangalatsa Yehova. Kuganizira chikondi cha Yehova pa anthu komanso zimene walonjeza kudzachita m’tsogolo, kunandithandiza kuti ndisiye kusuta fodya.”
KUSUTA KUMAWONONGA MOYO
Buku lina linanena kuti: “Akatswiri anapeza kuti kusuta fodya . . . kumawononga pafupifupi chiwalo chilichonse cha thupi. Komanso kumawonjezera chiwerengero cha odwala ndi omwalira.” (The Tobacco Atlas) Anthu ambiri amadziwa kuti kusuta kumayambitsa matenda osapatsirana monga khansa, matenda a mtima komanso matenda a m’mapapo. Koma malinga ndi zimene Bungwe Loona za Umoyo Padziko Lonse linanena, kusuta kumayambitsanso matenda opatsirana monga TB amene amapha anthu ambiri.
“Uzikonda Yehova Mulungu wako ndi mtima wako wonse, moyo wako wonse, ndi maganizo ako onse.”—Mateyu 22:37
Ngati mukuwononga thupi lanu posuta fodya, kodi tingati mumakonda Yehova komanso kumuyamikira?
Kudzera m’Mawu ake, Baibulo, Yehova Mulungu amatiphunzitsa kuti tiziona zoti moyo wathu, thupi lathu komanso luso lathu loganiza, ndi zinthu zofunika kwambiri. Mwana wake, Yesu, anatsindika mfundo imeneyi pamene ananena kuti: “Uzikonda Yehova Mulungu wako ndi mtima wako wonse, moyo wako wonse, ndi maganizo ako onse.” (Mateyu 22:37) Apatu n’zoonekeratu kuti Mulungu amafuna kuti tizigwiritsa ntchito bwino moyo ndi thupi lathu, ndipo tisamachite zinthu zomwe zingatiwononge. Tikaphunzira za Yehova komanso zomwe walonjeza, timayamba kukonda moyo wathu komanso kuona kuti zinthu zonse zimene anatipatsa ndi za mtengo wapatali. Zimenezi zimatithandiza kupewa chilichonse chimene chingawononge thupi lathu.
Dokotala wina wa ku India, dzina lake Jayavanth, ankasuta fodya ndipo anachita zimenezi kwa zaka 38. Iye anati: “Ndinawerenga magazini osiyanasiyana a zaumoyo ndipo ndinazindikira kuopsa kwa kusuta fodya. Ndinkadziwa kuti kusuta n’koipa ndipo ndinkalangiza odwala kuti asiye kusuta. Koma ineyo zinkandikanika kusiya ngakhale kuti ndinayesapo maulendo angapo.” Koma kenako Jayavanth anasiya kusuta fodya. Kodi chinamuthandiza n’chiyani? Iye anati: “Nditayamba kuphunzira Baibulo, ndinasiya kusuta. Mtima wofuna kusangalatsa Yehova ndi umene unachititsa kuti nditsimikize zofuna kusiya kusuta, ndipo ndinasiyadi.”
KUSUTA KUMAWONONGANSO MOYO WA ANTHU ENA
Utsi umene umatuluka pandudu yoyatsa komanso umene munthu amatulutsa akamasuta fodya, ndi woipa kwambiri. Munthu wina akapuma utsi umenewu akhoza kudwala khansa kapena matenda ena. Chaka chilichonse utsi oterewu umapha anthu 600,000, ndipo ambiri mwa anthuwa amakhala amayi ndi ana. Lipoti lina la Bungwe Loona za Umoyo Padziko Lonse linati: “Ngakhale munthu atapuma utsi umenewu wochepa kwambiri, zotsatira zake zimakhalabe zoipa.”
“Uzikonda mnzako mmene umadzikondera wekha.”—Mateyu 22:39
Kodi tingati mumakondadi anthu a m’banja lanu komanso anthu ena, ngati mumasuta fodya iwowo n’kumapuma utsi wa fodyawo?
Yesu ananena kuti lamulo lachiwiri ndi loti: “Uzikonda mnzako mmene umadzikondera wekha.” (Mateyu 22:39) Palembali, mawu akuti “mnzako” akutanthauza anthu a m’banja lathu, anzathu komanso anthu omwe tili nawo pafupi. Choncho ngati timachita khalidwe linalake lomwe lingawononge moyo wa anthu amenewa, ndiye kuti tikusonyeza kuti sitiwakonda. Chikondi chenicheni chimatithandiza kutsatira malangizo a m’Baibulo akuti: “Aliyense asamangodzifunira zopindulitsa iye yekha basi, koma zopindulitsanso wina.”—1 Akorinto 10:24.
Armen, yemwe amakhala ku Armenia, ananena kuti: “Mkazi ndi ana anga ankandipempha kuti ndisiye kusuta chifukwa kunkawabweretsera mavuto. Koma ine ndinkakana kuvomereza kuti khalidwe langa losuta limakhudzanso iwowo.” Kenako Armen anavomereza kuti mkazi ndi ana ake ankanena zoona, ndipo anafotokoza zomwe zinamuchititsa kusintha maganizo ake. Iye anati: “Kudziwa zimene Baibulo limanena komanso kukonda Yehova, n’kumene kunandithandiza kuti ndisiye kusuta. Kunandithandizanso kuvomereza kuti khalidwe langa silinkawononga moyo wanga wokha, koma linkawononganso moyo wa ena.”
KUSUTA KUDZATHA
Zimene Baibulo limanena zinathandiza Olaf, Jayavanth komanso Armen kuti asiye kusuta fodya. Chimene chinawathandiza si kungodziwa kuti kusuta n’koipa. Koma n’chifukwa choti anayamba kukonda Yehova ndipo ankafunitsitsa kuchita zimene iye amafuna. Kufunika kwa chikondi chimenechi kwafotokozedwa bwino pa 1 Yohane 5:3. Vesili limati: “Kukonda Mulungu kumatanthauza kusunga malamulo ake, ndipo malamulo akewo ndi osalemetsa.” N’zoona kuti kutsatira mfundo za m’Baibulo sikophweka, koma ngati munthu amakonda kwambiri Mulungu, amaona kuti kumumvera si kolemetsa.
Kudzera m’ntchito yophunzitsa anthu yomwe ikuchitika padziko lonse, Yehova Mulungu akuthandiza anthu kuti asiye kusuta fodya n’cholinga choti asakhale akapolo a khalidweli. (1 Timoteyo 2:3, 4) Posachedwapa, Mulungu adzachotsa maboma komanso makampani onse omwe amalimbikitsa anthu kuti azisuta fodya, ngakhale akudziwa kuti fodya ndi woipa. Iye adzachita zimenezi pogwiritsa ntchito Ufumu wake wakumwamba, womwe wolamulira wake ndi Yesu Khristu. Zimenezi zidzathandiza kuti pasadzakhalenso anthu osuta fodya, chifukwa anthu onse amene adzatsale m’dzikoli ndi okhawo amene amamvera Mulungu. Iye adzathandizanso anthu amenewa kuti akhale angwiro.—Yesaya 33:24; Chivumbulutso 19:11, 15.
Ngati mukuyesetsa kuti musiye kusuta fodya, musataye mtima. Phunzirani kukonda Yehova ndipo yesetsani kuona kusuta fodya mmene Yehova amakuonera. Zimenezi zingakuthandizeni kuti nanunso musiye kusuta fodya. A Mboni za Yehova angakuthandizeni kuphunzira Baibulo komanso kudziwa zimene mungachite kuti muzigwiritsa ntchito mfundo za m’Baibulozo pa moyo wanu kuti musiye kusuta. Dziwani kuti ngati mukufuna kuti Yehova akuthandizeni kuti musiye kusuta fodya, iye adzakuthandizani.—Afilipi 4:13.
^ ndime 3 M’nkhaniyi mawu akuti kusuta, akunena za kulowetsa utsi wa fodya m’mapapo kudzera mu ndudu, fodya wopichira, kaliwo komanso kugwiritsa ntchito chipangizo chimene chimachititsa kuti utsi wa fodya uzidutsa m’madzi, usanalowe m’thupi. Komabe mfundo zomwe zili m’nkhaniyi zikukhudzanso fodya wotafuna, wofwenkha ndi wina wotero.


text:
GALAMUKANI! SEPTEMBER 2014
Kodi Mungatani Ngati Mukupanikizika Chifukwa cha Ntchito?
Kupanizikika chifukwa cha ntchito kungachititse kuti muzidwala komanso kutopa. Kodi mungatani kuti musapanikizike chifukwa cha ntchito?
Zochitika Padzikoli
Nkhani zake ndi monga: lamulo latsopano la ku China lakuti anthu azionetsetsa kuti makolo awo okalamba akupeza zofunika pa moyo wawo wauzimu, vuto lochitira nkhanza akazi ndi malonda achinyengo, ndi zina.
Kodi Mungatani Ngati Mukupanikizika Chifukwa cha Ntchito?
Zinthu 4 zimene zingakuthandizeni kuti musamapanikizike chifukwa cha ntchito.
Pemphero
Kodi tiyenera kumapemphera kwa angelo komanso kwa oyera mtima?
Kodi Mungatani Kuti Musamasunge Chakukhosi?
Kodi kukhululuka kumatanthauza kuti mukuchepetsa vutolo kapena mukuona kuti silinachitike n’komwe?
Zimene Mungachite Kuti Mupewe Matenda a Shuga
Anthu 90 pa 100 alionse amene ali ndi shuga wopitirira mlingo woyenera sadziwa zimenezi.
Dziko la Spain Linathamangitsa Anthu Otchedwa a Morisco
Zinthu zimene zinachitika m’zaka za m’ma 1600, zinapangitsa kuti dziko la Spain likhale lachikatolika.
Chimene Chimachititsa Kuti Dzombe Lisamawombane Pouluka
Kodi n’chiyani chimathandiza dzombe kuti lisawombane likamauluka?
Zina zimene zili pawebusaiti
Kodi Ndingafotokoze Bwanji Zimene Ndimakhulupirira pa Nkhani ya Kugonana?
Ngati mutafunsidwa kuti: ‘Kodi sunagonanepo ndi munthu chibadwire?’ kodi mungathe kugwiritsa ntchito Baibulo poyankha?
Mulungu Anatumiza Mose ku Iguputo
Mose ndi Aroni anasonyeza kulimba mtima pamene analankhula ndi mfumu yamphamvu Farao. Koperani nkhaniyi ndipo mukambirane monga banja.


text:
BITENAS, UABKhadi pafupifupi bizinesi
BITENAS, UAB
Dzuwa energy, Earthwork, Energetics, Energy njira, Home magetsi kulumikizana +20
Amaonekera
- BITENAS, UAB
Map
Ntchito gulu
Dzuwa energy, Earthwork, Energetics, Energy njira, Home magetsi kulumikizana, Intaneti magetsi, Kujambula mpanda wako, Kukana muyeso, Kukonza denga, Kumaliza ntchito, Magetsi ntchito, Makampani yomanga, Matailosi sadzamukonda, Minda wind, Mphamvu ndi zinthu zina zachilengedwe, Ntchito magetsi, Unsembe magetsi ntchito, Wall kupaka pulasitala, Wall kupaka pulasitala, Wallpaper zomatira, Works, Yomanga nyumba, Zokonza, Zomangamanga, malo, Zopangira magetsi zongowonjezwdwa


text:
Kuyankha Mafunso a M’Baibulo
N’chifukwa chiyani m’Baibulo mumapezeka maulosi?
M’Baibulo muli maulosi ambiri onena mwatsatanetsatane zimene zidzachitike m’tsogolo. Palibe munthu amene angafotokoze zinthu zam’tsogolo ngati mmene Baibulo limachitira. Choncho kukwaniritsidwa kwa maulosi amenewa kumatitsimikizira kuti Baibulo ndi Mawu a Mulungu.—Werengani Yoswa 23:14; 2 Petulo 1:20, 21.
Maulosi amene anakwaniritsidwa kale amatithandiza kuti tizikhulupirira kwambiri Mulungu. (Aheberi 11:1) Amatitsimikiziranso kuti zimene Mulungu analonjeza zoti dzikoli lidzakhala paradaiso zidzakwaniritsidwa. Zimenezi zimatithandiza kuti tikhale ndi chikhulupiriro cholimba.—Werengani Salimo 37:29; Aroma 15:4.
Kodi maulosi a m’Baibulo amatithandiza bwanji?
Maulosi ena amanenedwa n’cholinga chothandiza atumiki a Mulungu kudziwa zochita, ulosiwo ukamadzakwaniritsidwa. Mwachitsanzo, Akhristu oyambirira ataona zinthu zina zimene ulosi unanena zikuchitika, anathawa mu Yerusalemu. Ndiyeno pamene mzindawu unkawonongedwa chifukwa choti anthu ambiri anakana kukhulupirira Yesu, Akhristu omwe anathawa aja anapulumuka.—Werengani Luka 21:20-22.
Maulosi amene akukwaniritsidwa masiku ano amatitsimikizira kuti posachedwapa, Ufumu wa Mulungu uwononga maboma onse a anthu. (Danieli 2:44; Luka 21:31) Choncho m’pofunika kuti aliyense azichita zinthu zosonyeza kuti ali kumbali ya Yesu Khristu, amene anasankhidwa ndi Mulungu kuti akhale Mfumu.—Werengani Luka 21:34-36.
Onaninso
Kodi Ufumu wa Mulungu N’chiyani?
Dziwani chifukwa chake Ufumu wa Mulungu uli woposa boma lililonse la anthu.
Mmene Ulosi wa Danieli Unasonyezera Nthawi Imene Mesiya Adzafike
Kudakali zaka zoposa 500, Mulungu anaululiratu nthawi yeniyeni imene Mesiya adzafike. Werengani nkhaniyi kuti mumve zambiri za ulosi wochititsa chidwiyi!


text:
MOYO WATHU WACHIKHRISTU
Achinyamata Musachedwe Kulowa ‘Pakhomo Lalikulu’
Mukhoza kumaganiza kuti mudzakhala wachinyamata mpaka kalekale ndiponso kuti simudzakumana ndi mavuto amene amabwera chifukwa chokalamba. (Mlal. 12:1) Ngati ndinu wachinyamata, kodi mumaona kuti muli ndi nthawi yambiri moti mukhoza kudikira kaye musanakwaniritse zolinga zanu potumikira Yehova?
Kumbukirani kuti “zinthu zosayembekezereka zimagwera” tonsefe, kuphatikizapo achinyamata. (Mlal. 9:11) Komanso “simukudziwa kuti moyo wanu udzakhala wotani mawa.” (Yak. 4:14) Choncho musachedwe kukwaniritsa zolinga zanu potumikira Yehova popanda zifukwa zomveka. Lowani ‘pakhomo lalikulu la mwayi wautumiki’ lidakali lotseguka. (1 Akor. 16:9) Mukachita zimenezi, simudzanong’oneza bondo ngakhale pang’ono.
Zolinga zina zimene mungakhale nazo:
Kuphunzira chinenero china kuti muzilalikira anthu achinenerocho
Kuchita upainiya
Kupita kusukulu yophunzitsa Baibulo
Kugwira nawo ntchito zomangamanga
Kutumikira pa Beteli
Kukhala woyang’anira dera